Belgium Buat Kuarantin Demam Monyet (Monkeypox) Tanda Pandemik Baru?

Tahun 2020 mengubah pandangan orang ramai tentang kesihatan. Sebelum ini, istilah “pandemik” hanya wujud dalam sejarah dan fiksyen semata-mata. Kalau fiksyen sekalipun, mesti membawa konsep zombi bagai. Pandangan ini diperkukuh kepercayaan pada industri kesihatan yang sememangnya maju.

Tambah pula industri vaksin sudah memasuki fasa zaman keemasan sampai boleh buat vaksin baru dalam masa empat tahun. Namun pergerakan manusia terlalu cepat dengan pengangkutan pantas. Dan tubuh badan manusia tidak pernah berubah – senantiasa lemah. Maka SARS-CoV-2 membina kubu ke mana-mana saja ia pergi, sampai terjadilah pandemik COVID-19.

Seluruh dunia sedang menyapu ubat pada luka di lutut… kerana terlalu lama melutut pada COVID-19. Istilah “kuarantin” dan “perintah berkurung” satu masa dahulu sangat janggal. Sekarang kedua-duanya menjadi sebahagian daripada cara hidup. Maka apabila demam cacar monyet merebak di beberapa tempat, kerajaan negeri (dan negara) tidak mengambil peluang.

Asal-Usul Demam Cacar Monyet

COVID-19 telah meninggalkan perasaan trauma dalam kalangan kerajaan global. Banyak kerajaan menggunakan mekanisme sama untuk menangani penyebaran demam cacar monyet. Penyakit ini berpunca daripada jangkitan virus daripada monyet – pertama kali ditemui dalam kalangan Macaca fascicularis pada tahun 1958.

Namun virus ini boleh melompat. Pada tahun 2003, Amerika Syarikat dikejutkan dengan penyebaran virus cacar monyet yang didapati berpunca daripada “prairie dog” dan tikus Gambia.

Jadi pemudah kata: bukan senang untuk tahu asal-usul virus cacar monyet. Silap-silap jangkit pada haiwan peliharaan – kemudian lompat ke manusia. Tengok pada keadaan di Afrika Tengah, penyakit demam cacar monyet boleh membunuh seorang dalam 10 pesakit (Marriott, et al., 2008).

Kalau badan rasa tidak sedap, jangan panik – tidak semestinya demam cacar monyet. Itu mungkin sebab sudah lama membujang. Demam cacar monyet selalunya datang dengan pakej ruam sangat teruk, hampir sama dengan demam campak biasa (McCollum & Damon, 2014).

Langkah Belgium Yang Wajar Dipuji

Pihak WHO melaporkan 92 kes baharu dalam 12 buah negara. Jadi sekarang, demam cacar monyet sudah menampakkan bibit-bibit pertama untuk menjadi pandemik. Untuk mencegah daripada kecelakaan lebih besar, kerajaan Belgium mengisytiharkan perintah kuarantin berwajib selama 21 hari bagi sesiapa yang suspek terkena demam cacar monyet (Gilchrist, 2022). Itu siapa yang suspek. Kalau positif, lagilah kena berkuarantin.

Buat masa ini, penyakit ini sudah sampai di Amerika Syarikat, Eropah dan Amerika Selatan berpunca mungkin daripada Nigeria. Sepanyol dan Portugal saja sudah mencatatkan 72 kes. Maka wajarlah mereka bergegas untuk tutup pintu. Tetapi apakah penyakit cacar monyet boleh jadi pandemik?

Jawapan pendek: sangat, sangat, sangat susah.

Pertama sekali, mentaliti pandemik masih ada. Dan kedua dan paling utama sekali, negara-negara maju semua sekufu untuk memastikan rantaian penyakit terputus pada waktu paling awal.

Dua faktor ini menyusahkan hidup penyakit cacar monyet. Malah mengambil iktibar daripada COVID-19, pihak kerajaan global pantas bergerak supaya rasisme dikekang tanpa sebarang stigma sosial terhadap masyarakat Nigeria. Eropah mencatatkan angka tinggi kerana orang ramai berkumpul untuk perayaan musim panas. Jadi dengan cara bercakna, penyakit ini boleh dipatahkan.

Sekarang pihak kesihatan sedang gigih mengenal pasti kontak rapat setiap pesakit. Kontak rapat ini akan diberikan vaksin cacar monyet MVA-BN (didagangkan sebagai Jynneos di Amerika Syarikat). Vaksin ini adalah hasil daripada penyelidikan syarikat Bavarian Nordic yang berpusat di Denmark. Syarikat ini serba mampu untuk menghantar berjuta-juta dos dalam masa sekejap.

Jadi kalian boleh tidur lena. Sebab cacar monyet sedang dikawal. Perangai monyet yang komen tanpa baca artikel yang takkan mungkin ada vaksin untuk mencegah sebelum simtom kebangangan menonjol.

RUJUKAN:

Gilchrist, K. (2022, Mei 23). Belgium becomes first country to introduce mandatory monkeypox quarantine as global cases rise.

Marriott, K., et al. (2008). Clonal vaccinia virus grown in cell culture fully protects monkeys from lethal monkeypox challenge. Vaccine. 26 (4): 581-588.

McCollum, A., & Damon, I. (2014). Human monkeypox. Clinical Infectious Diseases. 58 (2): 260-267.


Pilihanraya UK Pun Bermula…

Hari ini ialah hari pilihanraya di UK. Kesemua 650 kerusi akan dipertandingkan, parti yang dapat 326 kerusi akan membentuk kerajaan UK yang seterusnya.

Pilihanraya kali ini menjadi tumpuan kerana ia akan menentukan halatuju pengunduran UK daripada EU (Brexit) yang sudah membelenggu UK selama 3 tahun.

3 senario yang bakal berlaku:

(1) Conservatives dapat majoriti. Boris Johnson kekal sebagai PM. Dengan majoriti yang ada, Johnson akan dapat memastikan UK keluar daripada EU tepat pada 31 Januari 2020.

(2) Labour dapat majoriti. Jeremy Corbyn akan jadi PM. Corbyn akan cuba merunding perjanjian (deal) baharu dengan EU, seterusnya mengadakan Referendum Kedua, lihat samada rakyat UK masih nak keluar daripada EU.

(3) Tiada parti yang dapat majoriti (“hung parliament”). Parti-parti kena slow talk bergabung jadi kerajaan.

“Hung parliament” adalah “worst scenario”. Johnson bubar parlimen pun sebenarnya nak mengatasi masalah “hung parliament” yang menyebabkan penangguhan Brexit.

Zaman Theresa May, Conservatives hanya ada 317 kerusi, terpaksa bergabung dengan Democratic Unionist Party (DUP) di Northern Ireland untuk membentuk kerajaan. Apabila DUP tak setuju dengan deal yang dicapai antara May dan EU, May tak dapat nak push through deal dia, tapi pada masa yang sama ahli parlimen UK tak nak keluar UK tanpa deal, maka tarikh Brexit ditangguh berkali-kali.

Tukar PM pun tak jalan sebab parti-parti pembangkang dari Labour, Liberal Democrats (Lib Dem) hingga Scottish National Party (SNP) semua nak halang Brexit. Jadi Johnson menjadikan “Get Brexit Done” sebagai slogan kempen Conservative kali ini. Conservative hanya memerlukan 9 lagi kerusi untuk dapat balik majoriti, dan Johnson target nak rampas kerusi Labour di kawasan “Red Wall”.

“Red Wall” ialah kawasan perindustrian UK yang utama. Di situ ada bandar-bandar industri terutama UK seperti Liverpool, Manchester, Leeds, Birmingham. Kawasan perindustrian ramai buruh, buruh mestilah kena undi Parti Buruh (Labour). Jadi Red Wall merupakan kubu kuat Labour selama ni (nama Red merujuk kepada warna rasmi Labour).

Tapi semasa Referendum tahun 2016, majoriti pengundi di Red Wall memilih keluar (Leave) daripada EU, walaupun Labour berkempen untuk kekal (Remain) dalam EU. Hanya pengundi dari sebahagian kawasan Merseyside (Liverpool, Sefton, Wirral) dan Greater Manchester (Manchester, Trafford dan Stockport) saja yang memilih “Remain”.

Golongan buruh ni beranggapan bahawa EU merugikan mereka. Dasar keterbukaan sempadan dianggap sebagai punca mereka hilang kerja, dan dominasi Jerman dalam pasaran EU dilihat sebagai punca kemerosotan daya saing industri UK. Jadi Johnson cuba nak menarik penyokong Labour yang pro-Brexit ni dengan menyerang manifseto Corbyn yang mahu mengadakan Referendum Kedua sebagai “pengkhianatan” kepada “suara rakyat”.

Lib Dem menentang Brexit dari awal dan mahu cancel Brexit kalau menang. Tapi Lib Dem sekarang hanya ada 35 kerusi, nak menang majoriti hampir mustahil. Nak bergabung dengan Labour pun tak dapat sebab Labour ialah parti sosialis, Lib Dem parti liberal.

Brexit Party di bawah pimpinan Nigel Farage berkempen untuk “Hard Brexit” iaitu keluar EU serta merta tanpa perlu ada deal whatsoever. Walaupun parti ni tak ada kerusi di parlimen, tapi ia berpotensi sebagai pengacau undi Conservatives. Sebelum ni Farage pun kritik Johnson tak cukup tegas dalam isu Brexit.

Mujurnya Johnson dan Farage sudah mencapai “Muafakat Brexit”: Farage berjanji bahawa Brexit Party tak akan bertanding di kawasan yang dimenangi oleh Conservative semasa 2017. Sementara itu parti-parti yang anti-Brexit ada lebih daripada 4 (Labour, Lib Dem, Green Party, Change UK), tu tak termasuk parti-parti regional seperti SNP di Scotland, Plaid Cymru di Wales dan Sinn Fein di Northern Ireland yang juga menentang Brexit. Jadi potensi undi pecah adalah tinggi. Keadaan ini memberi kelebihan kepada Conservatives.

Jadi kesemua “poll” (tinjauan pendapat) utama sekarang menunjukkan Conservatives mendahului dengan 43% berbanding 33% oleh Labour. Tapi poll sekarang tak boleh percaya sangat, macam Referendum 2016 pun poll kata lain, keputusan jadi lain.

Pasaran matawang agak optimis Conservatives akan menang, ramai duk beli Pound sampai nilai Pound melonjak ke tahap paling tinggi sejak 2017. Selain nak “Get Brexit Done”, Johnson juga berkata akan menggantikan dasar ekonomi “austerity” (jimat cermat) yang diamalkan sejak zaman David Cameron dengan dasar “expansionary” untuk merangsang ekonomi. Ni juga poin tambahan Johnson untuk menarik pengundi yang mahu kerajaan memainkan peranan lebih besar dalam ekonomi, tapi pada masa yang sama tak nak sosialisme Corbyn.

Tapi kalau Conservatives menang pun, bukan bermaksud masalah UK akan selesai, malah masalah baru akan timbul. Majoriti pengundi di Scotland dan Northern Ireland memilih “Remain” semasa Referendum 2016, jadi Brexit pada Januari 2020 akan menguatkan lagi asbab Scotland malah Northern Ireland untuk keluar daripada UK.

Samada Conservative menang, Labour menang, atau jadi hung parliament sekali lagi, esok (atau lusa sebab waktu Malaysia dan UK beza 8 jam) akan ada jawapan.


Kenapa Bangsa Jepun Rajin?

Jepun rajin kerana ada sistem dan sejarah lampau yang membuatkan mereka jadi macam tu.

Kita kena tau pasal era Dinasti Meiji sekitar pertengahan abad ke-18- dan awal abad ke-19 yang membawa kepada revolusi industri besar-besaran di Jepun. Berbanding Barat, Jepun ketinggalan lebih kurang 100 tahun ke belakang dalam perindustrian.

Apa benda pula revolusi industri ni?

Secara mudah faham, industrilisasi adalah zaman yang mana manusia mula beralih daripada kerja-kerja tangan kepada mesin. Salah satu industri paling menonjol yang meroket naik pada era revolusi industri ialah automotif yang ada kaitan langsung dengan sektor perkilangan.

Jika sebelum itu manusia menggunakan haiwan sebagai kenderaan, tetapi pada zaman industri, sumber-sumber tenaga yang lebih cekap dan tahan lama mula ditemui dan dibangunkan. Manusia mungkin cuma mampu tarik lanca sejam tanpa henti, dan kuda pula mampu berlari 3 hari tanpa henti, tetapi enjin petrol mampu bergerak berhari-hari dengan cuma isi minyak dan tanpa memenatkan sesiapa.

Masalahnya, revolusi industri yang dicita-citakan kerajaan Meiji itu, memerlukan banyak sumber mentah seperti besi, timah dan bahan bakar (minyak). Sumber ini pula kurang di negara mereka. Isunya sama saja seperti Barat yang melancarkan gelombang penjajahan kedua selepas era rempah dan perjuangan agama (ingat lagi gold, glory, gospel?) sekitar abad ke-15. Kali ini, Barat-Jepun memerlukan sumber untuk menghidupkan revolusi industri.

Sebab kenapa Jepun lambat keluar menjajah adalah kerana memang revolusi industri mereka bermula lambat berbanding Barat. Tetapi asas penjajahan itu sama saja, iaitu merompak sumber dari negara luar seperti Tanah Melayu untuk memenuhi tuntuhan industri di tanah air masing-masing. Lebih kurang, kalau Barat boleh merompak, kenapa tidak Jepun?

Selepas era Perang berakhir, setiap negara dunia diikat dengan deklarasi Pertubuhan Bangsa-Bangsa Bersatu (PBB) untuk tidak lagi berperang. Jadi macam mana Jepun mahu mengejar Barat dalam industri yang mereka sendiri sudah ada jurang tidak kurang 100 tahun di belakang? Tambahan lagi dengan negara mereka yang punah diranapkan bom atom Amerika, dan beban hutang selepas perang.

Jawapannya, orang Jepun kena bekerja dengan super kuat dan rajin. Survival.

Maka lahirlah falsafah kecekapan dalam amalan perindustrian. Pernah dengar pasal ‘Kaizen’ kan? Manusia paling awal melakukan ‘Kaizen’ ialah Henry Ford dari Amerika yang merintis kepada standard barisan pemasangan (assembly line) untuk pembuatan kereta moden.

Kalau sebelum tu orang mengecat kereta guna berus, Ford pula hasilkan pistol cat (spray gun) dengan bahan cat lebih cepat kering. Hasilnya Ford berjaya mengeluarkan kereta sampai beratus ribu unit setahun, jumlah yang cukup luar biasa sebab zaman tu kompeni lain nak keluar 5,000 unit kereta setahun pun payah.

Dan ilham Kaizen (penambahbaikan berterusan) ini pun dari Barat juga, tetapi dimajukan mengikut acuan Jepun. Baca sekali lagi, dimajukan ikut ACUAN JEPUN.

Jepun berpendapat, kalau mereka (yang ketinggalan lebih 100 tahun) hendak melawan industri Barat, mereka kena buat lebih banyak kereta dari mat saleh. Macam mana nak buat lebih banyak? Kena kerja lebih rajin, lebih kuat, dan kurangkan buat silap.

Maka lahirlah disiplin dan standard perkilangan yang sangat rigid macam kerja lebih masa, syif, kawalan masa rehat, abaikan bahagian/komponen yang tidak penting dan lain-lain. Jepun telah membangunkan disiplin dan budaya kecekapan cara mereka.

‘Budaya kilang’, yang memberi makan kepada jutaan orang Jepun selepas perang, inilah yang menjalar dan membentuk apa yang kita kenal sebagai ‘Jepun baru’ pasca Meiji dan perang dunia.

Dan Jepun baru ini jugalah yang membuatkan Mahathir terpesona dan mahu penduduk Malaysia, khususnya orang Melayu menjadi Jepun.

Tun terlupa bahawa terlupa tentang revolusi industri dan budaya kilang yang membentuk etika kerja Jepun. Dia terlupa orang Melayu perlu berhenti sekejap untuk bersembahyang. Dia terlupa pasal sejarah yang Melayu pernah derhaka bila menyentuh hal keluarga dan saudara. Dia terlupa Melayu tidak minum arak untuk hilangkan stres. Dan di sinilah bermulanya ‘Dilema Mahathir’…

Artikel disumbangkan oleh Azhan Uthman untuk The Patriots.


Rusia Lawan Jepun Guna Pesawat Pendaratan Amerika

70 tahun selepas Perang Dunia Kedua (WWII), Jepun dan Rusia masih bertelagah mengenai status Pulau Kuril. Dan dalam tempoh itu juga, Moscow dan Tokyo gagal memeterai perjanjian damai yang menamatkan semua bentuk permusuhan gara-gara status pulau tersebut. Persoalannya, mengapa ia masih berlaku dan apa kepentingan pulau tersebut kepada kedua-dua belah pihak?

Pulau Kuril atau dikenali juga sebagai Chishima atau Wilayah Utara di Jepun ialah rantaian 56 pulau gunung berapi yang menjangkau jarak 810 batu dari Pulau Hokkaido hinggalah Semenanjung Kamchatka di Rusia. Pada mulanya, pulau ini dihuni oleh masyarakat Ainu iaitu masyarakat orang asli Jepun. Kemudian pada abad ke-17 Masihi, pulau tersebut diletakkan di bawah pentadbiran Jepun semasa era Keshogunan Tokugawa. Satu abad selepas itu, masyarakat Jepun yang menghuni pulau tersebut mula terserempak dengan peneroka-peneroka Rusia yang mengembara ke selatan selepas penubuhan petempatan mereka di Semenanjung Kamchatka.

Untuk mengelak berlakunya pertikaian wilayah, kerajaan Edo di Tokyo dan Moscow memeterai perjanjian pembahagian wilayah 1855 di mana bahagian selatan Kuril iaitu Pulau Kunashir, Pulau Iturup, Pulau Shikotan dan Pulau Habomai kekal di bawah penguasaan Jepun. Sementara Pulau Urup dan selebihnya di sebelah utara diletakkan di bawah kawalan Rusia. 20 tahun selepas itu, kedua-dua belah pihak turut memeterai satu lagi perjanjian di mana Jepun menguasai Pulau Kuril dengan Rusia mengambil alih Pulau Sakhalin di sebelah barat. Selepas Jepun memalukan Tsar dengan mengalahkan mereka pada Perang Rusia-Jepun 1905, Tokyo menguasai keseluruhan Pulau Kuril dan bahagian selatan Pulau Sakhalin. Untuk dekad-dekad berikutnya, mereka membina petempatan, bandar, perkhidmatan awam dan infrastruktur di pulau tersebut. Penduduk Jepun yang berpindah ke situ menjalankan kegiatan perikanan dan aktiviti perlombongan.

Selepas WWII meletus terutama selepas serangan Pearl Harbor, kapal-kapal pengangkut pesawat yang bertanggungjawab atas serangan itu dikumpulkan di Pulau Iturup. Mereka berbuat demikian kerana keadaan kabus di situ dapat menutup kehadiran mereka. Namun itu tidak bertahan lama apabila pihak Amerika Syarikat mula mengebom pulau-pulau ini. Ini memaksa Tokyo menghantar pesawat dan dua divisyen infantri untuk melindungi pertahanan mereka di sebelah utara. Dan kempen Washington semakin dipergiatkan selepas mereka berjaya menghalau keluar tentera Jepun dari Alaska dengan menghantar pesawat pengebom B-24 dan B-25 mengebom Pulau Kuril pada tahun 1943 dan 1944. Namun kempen tersebut hanya memberi kesan sedikit saja pada pertahanan Jepun. Dan adakalanya, sekiranya krew-krew pengebom ini kehabisan minyak, mereka terpaksa mendarat di wilayah Soviet dengan harapan mendapatkan bantuan. Namun itu tidak berlaku di mana kebanyakan mereka ini ditahan dan dipenjarakan berikutan perjanjian keneutralan Tokyo-Moscow yang dimeterai pada tahun 1938.

Washington yang sudah berkira-kira mahu melancarkan serangan ke atas pulau-pulau besar Jepun sedar keadaan ini perlu diubah lebih-lebih lagi dengan melihat anggaran angka korban jika kempen tersebut dilaksanakan. Atas sebab itulah, walaupun dalam keadaan kurang sihat, Presiden Franklin Delano Roosevelt bertolak ke Yalta untuk Persidangan Yalta yang berlaku pada Februari 1945. Semasa persidangan tersebut, Roosevelt berjaya menyakinkan pemimpin Kesatuan Soviet, Josef Stalin untuk membantu kempen Amerika dengan melanggar perjanjian keneutralan Tokyo-Moscow selepas rejim Nazi Jerman tewas dalam WWII. Bagaimanapun, Stalin menyatakan beliau memerlukan bantuan ketenteraan Amerika dan tempoh tiga bulan untuk memindahkan bilangan tentera diperlukan di sebelah Timur Jauh. Hasil dari persidangan itu juga menyaksikan Pulau Kuril akan diserahkan kepada Kesatuan Soviet, sekaligus berperanan sebagai tempat pelancaran serangan ke atas Hokkaido.

Maka tidak hairanlah tiga bulan rejim Nazi Jerman yang dipimpin Karl Donitz menyerah kalah pada 8 Mei 1945, Tentera Merah melancarkan serangan mengejut di Manchuria yang memusnahkan terus Tentera Kwantung Jepun dan menguasai bahagian selatan Pulau Sakhalin. Jepun yang tertekan dengan serangan ini dan serangan bom atom Amerika ke atas Nagasaki dan Hiroshima, mengumumkan mereka bersedia menyerah kalah pada 15 Ogos dan mengarahkan pihak tentera untuk menghentikan semua bentuk operasi ketenteraan. Jika mereka perlu berlawan sekalipun, ianya atas tujuan mempertahankan diri sahaja. Namun pihak tentera Soviet di Timur Jauh mendapat arahan untuk menyerang bahagian utara Pulau Kuril iaitu Shumshu dan Paramushiro sebelum pihak Amerika mendarat.

Tidak seperti rakan sekutunya di sebelah Barat, pihak Soviet kekurangan bot khusus untuk pendaratan amfibia di kawasan pantai. Namun, pihak Amerika secara rahsia memindahkan 149 kapal kepada pihak tentera laut Soviet melalui Cold Bay, Alaska dan melatih 12,000 kakitangan diperlukan untuk mengendalikan kapal-kapal ini melalui Projek Hula. Ini termasuklah Kapal Pendaratan Infantri (LCI), sebuah kapal yang berukuran 48 meter panjang dan berupaya membawa 200 orang askar ke pantai. Angkatan amfibia Soviet akhirnya dapat membawa 62 kapal termasuk 16 LCI untuk membawa 8,821 askar Divisyen Raifal 101 dan batalion infantri tentera laut. Pasukan yang mendarat ini tidak disokong oleh kereta-kereta kebal dan hanya mendapat sokongan kapal penyapu periuk api, Okhost dengan meriam 130 milimeter mereka. Namun mereka mendapat sokongan artileri dari Semenanjung Kamchatka dan Divisyen Penerbangan Komposit 128 dengan 78 pesawat termasuk dua rejimen pesawat P-63 Kingcobra buatan Amerika serta gabungan rejimen pesawat pengebom SB-2, Il-4 dan A-20 Havoc.

Berikutan keadaan pulau yang berkabus, sukar bagi pihak Soviet melancarkan sebarang aktiviti pengintipan. Angkatan amfibia mereka mula berlayar pada 17 Ogos dan pada pukul 2.30 pagi keesokkan harinya, kumpulan pertama angkatan ini berjaya mendarat di Pantai Takeda. Pihak Jepun ternyata terkejut dengan serangan ini berikutan keadaan pulau yang berkabus dan tidak dapat menentukan siapa yang menyerang mereka. Bagaimanapun pihak Soviet gagal menawan kedudukan mereka berikutan Shumshu dan Paramashiro dikawal 8,500 tentera Divisyen Infantri 91, 64 kereta kebal dari Rejimen Ke-11 Kereta Kebal dan meriam artileri 149 dan 105 milimeter. Kumpulan seterusnya yang mendarat di Takeda dihujani dengan peluru mesingan dan serangan artileri. Bagi menambah kesukaran, pesawat-pesawat pejuang Ki-43 Hayabusa dan pesawat pengebom torpedo B5N Tenzan menyerang kapal-kapal Soviet tetapi berjaya dipatahkan oleh meriam-meriam kapal. Menjelang 9.00 pagi, lima LCI tenggelam dibom di mana salah satunya membawa pangkalan sementara rejimen. Kumpulan yang menyertai serangan kedua gagal mendarat untuk menyerahkan sokongan senjata berat. Sementara tentera yang masih terperangkap tidak dapat meminta bantuan serangan udara atau artileri kerana kehilangan radio.

Sementara itu, Rejimen Ke-11 Kereta Kebal dipimpin Kolonel Takeda Sueo cuba melancarkan serangan balas ke atas tentera Soviet yang terperangkap di pantai. Pada mulanya, kompeni terdiri daripada 11 kereta perisai Jenis 95 Ha-Go dilengkapi dengan meriam 37 milimeter segera masuk ke medan pertempuran. Pihak Soviet hanya memiliki empat meriam 45 milimeter untuk membalas tetapi mempunyai banyak raifal anti-kereta kebal 14.5 milimeter. Mereka banyak memusnahkan tujuh kereta kebal tetapi rejimen tersebut berjaya memaksa pihak Soviet berundur ke Bukit Severnaya di mana mereka berlindung dalam kubu-kubu pertahanan yang ditinggalkan pihak Jepun. Takeda kemudian tiba dengan 20-30 kereta kebal lebih kuat perisainya iaitu Jenis 97 Chi-Ha dan menyerang kedudukan mereka. Namun serangan pihak Jepun berjaya dipatahkan dengan Takeda sendiri terbunuh apabila kereta kebalnya terkena peluru anti-kereta kebal. Selain raifal 14.5 milimeter, sesetengah tentera Soviet yang terdesak turut meletupkan diri mereka untuk memusnahkan kenderaan perisai Jepun.

Pada tengah hari 18 Ogos, tentera Soviet berjaya mewujudkan komunikasi radio, sekaligus membenarkan pihak Soviet membedil kedudukan tentera Jepun dengan artileri dan pesawat pengebom. Pasukan infantri laut Soviet turut mewujudkan sebuah pelabuhan sementara untuk menurunkan artileri berat dan menggunakannya di medan perang. Menjelang malam, mereka mengambil kesempatan dari kegelapan tersebut untuk memusnahkan kubu-kubu kecil yang melindungi pantai tersebut. Pada hari berikutnya, serangan artileri terus berlaku untuk membantu kemaraan pihak Soviet. Namun, pihak Jepun terus bertahan dan salah satu daripada pesawat mereka berjaya memusnahkan kapal penyapu periuk api KT-152. Jeneral Fusaki, pegawai pemerintah tentera Jepun di Kuril sedar akan arahan dari Tokyo untuk menghentikan pertempuran lalu menghantar seorang wakil untuk mengumumkan hasrat mereka menyerah kalah. Tawaran tersebut diterima dan pertempuran berakhir pada jam 6.00 petang.

Namun apabila angkatan amfibia Soviet cuba menghampiri padang udara Kataoka, mereka dihujani dengan serangan artileri 75 milimeter ke atas kapal Okhotsk dan bot peronda Kirov. Sebagai tindak balas, Soviet secara berkala melancarkan pengeboman udara dan artileri sehingga 23 Ogos di mana barisan pertahanan pulau tersebut menyerah kalah. Pada 1 September, pihak Soviet mendarat di selatan Pulau Kuril dengan sesetengah operasi pendaratan menggunakan bot terbang Catalina. Kebanyakan tentera Jepun yang berada di situ menyerah kalah secara aman. Dalam Pertempuran Shumshu, pihak Soviet kehilangan 800 tentera dan 1400 tentera cedera. Sementara pihak Jepun pula kehilangan 370 orang dan 700 anggota tentera cedera. 17,000 penduduk Jepun di Kuril dihalau keluar sementara tentera Jepun yang ditawan ditahan di Siberia dan dipaksa bekerja di kem buruh paksa. Tentera terakhir yang kembali ke Jepun dari Rusia pada tahun 1950.

Selepas perang dan sehingga ke hari ini, kedua-dua pihak masih bertelagah berkenaan status Pulau Kuril. Jepun menyifatkan Kuril sebahagian daripada wilayahnya berdasarkan perjanjian 1855 dan Deklarasi Kaherah 1943 yang menyatakan Jepun perlu berundur dari mana-mana wilayah yang dirampas atas sebab pertumpahan darah atau tujuan ekonomi. Dan pihak Soviet sendiri mengakui Jepun menguasai Pulau Kuril dalam persidangan tersebut. Namun, Moscow bertegas pulau tersebut kini di bawah kawalannya berdasarkan deklarasi dalam Persidangan Yalta. Hari ini, 19,000 penduduk Rusia menduduki gugusan pulau tersebut dengan kebanyakan daripada mereka menyokong garison pertahanan terdiri daripada peluru berpandu darat ke udara (SAM) S-400, pesawat-pesawat pejuang SU-27, sebuah kapal selam kelas Kilo, peluru berpandu darat anti-kapal perang dan helikopter-helikopter tempur Ka-52.

Sentimen masyarakat kedua-dua negara menyokong usaha kedua-dua kerajaan terhadap tuntutan mereka. Walaupun satu lagi usaha diplomatik dilancarkan untuk menamatkan pertelingkahan selama 70 tahun ini dan memberi faedah kepada mereka jangka panjang, kompromi masih lagi sukar dicapai. Ini kerana kedua-dua negara ini mempunyai kepentingan strategik berbeza dan sentimen terhadap pulau ini.

SUMBER

Roblin, Sebastien. (2017). Russia Battled Japan Using American Landing Ships—After Japan Surrendered. http://nationalinterest.org/blog/the-buzz/russia-battled-japan-using-american-landing-ships—after-23768?page=show


Anugerah Nobel Kimia 2017: Revolusi Resolusi Daripada Dunia Yang Dingin

4 Oktober tahun ini menjadi tarikh keramat bagi memberi penghargaan dalam kajian kimia biomolekul apabila pemenang anugerah Nobel untuk kategori kimia diumumkan. 3 saintis yang terlibat dalam membangunkan teknologi mikroskop molekul bio diumumkan sebagai pemenang; Richard Henderson, Joachim Frank dan Jacques Dubochet.

Video 1: Sidang media pengumuman pemenang anugerah Nobel kimia 2017.
Teknik mikroskop yang bertujuan untuk melihat struktur molekul telah lama dicipta. Sebagai permulaan contohnya, teknologi mikroskop elektron telah wujud sejak tahun 1926 lagi1. Kemudian pada tahun 1933 Ernst Ruska telah menghasilkan mikroskop elektron2 yang boleh mencapai resolusi imej objek yang lebih baik daripada mana mana mikroskop cahaya; mikroskop elektron boleh melihat struktur yang lebih kecik daripada 0.2 mikrometer3 (had pembiasan cahaya tampak). Pencapaian ini memberi peluang untuk Ruska menerima anugerah Nobel dalam bidang fizik pada tahun 19862.

Video 2: Gambaran ringkas bagaimana mikroskop elektron transmisi berfungsi. Video hak milik Jubobroff.

Setahun selepas Ruska memperkenalkan mikroskop elektronnya, Ladislaus Marton menunjukkan bahawa mikroskop elektron tidak sesuai untuk melihat spesimen biologi kerana dos elektron yang digunakan dalam sistem mikroskop elektron terlalu tinggi sehingga memusnahkan molekul bio4. Hal ini kerana pembedilan elektron terhadap molekul bio boleh merubah struktur (merosakkan) biomolekul. Tambahan pula, keadaan ruang vakuum yang tinggi di mana spesimen diletakkan juga mampu merosakkan struktur molekul bio.

Teknologi melihat struktur molekul menggunakan mikroskop elektron dikembangkan lagi apabila mikroskop elektron transmisi imbasan diperkenalkan pada tahun 19706. Tidak lama kemudian, sekitar tahun 80-an, mikroskop daya atomik dicipta oleh pengkaji daripada syarikat IBM6. Jenis mikroskop ini masing masing mempunyai kelebihan dan kekurangannya tersendiri, jadi adalah satu kemestian untuk menentukan apa yang mahu dilihat sebelum memilih jenis mikroskop yang sesuai untuk digunakan. Namun setakat ini, teknologi untuk melihat spesimen molekul bio masih pada peringkat bayi. Mikroskop elektron transmisi masih hanya mampu menghasilkan imej pada resolusi 0.5 nanometer.

Terdapat juga teknologi seperti spektroskopi resonans magnet nukleus (NMR) dan kristalografi sinar X yang boleh digunakan untuk mendapatkan imej struktur molekul bio. Tetapi teknologi ini masing masing mempunyai batasannya yang tersendiri. NMR, walaupun penghasilan struktur imej molekul bio nya hampir kepada struktur molekul sebenar, hanya mampu menghasilkan data struktur bagi molekul bio yang kecil sahaja. Hal ini akan menjadi masalah apabila objek bio yang mahu dilihat besar seperti virus ataupun kompleks protein. Malah, spesimen molekul bio wajib dilarutkan7.

Kristalografi sinar X pula memerlukan bahan molekul bio tersebut dihablurkan terlebih dahulu sebelum dianalisa. Penghabluran protein merupakan satu usaha yang sangat rumit kerana tidak semua protein boleh dihablurkan, dan jika boleh, prosesnya amat rumit dan sukar dilakukan. Walaupun begitu, resolusi struktur yang boleh didapati masih pada peringkat yang kurang memuaskan7.

Maka dengan cabaran cabaran seperti inilah teknologi yang memenangi anugerah Nobel kimia pada tahun ini dikembangkan. Teknologi ini dinamakan pengimejan mikroskop elektron krio (ME-krio). Ia mula dikembangkan pada tahun 1982 oleh Jacques Dubochet mengikuti perkembangan pewarnaan negatif untuk mikroskopi elektron sebelum itu8.

Dubochet dan rakannya Alasdair McDowall menjumpai kaedah yang membenarkan mereka untuk membentuk lapisan filem air terkaca (vitrified water) di atas jaringan karbon9. Air terkaca merupakan satu jenis bahan pepejal air yang tidak mempunyai sifat hablur; mereka mempunyai struktur amorfus seakan akan kaca. Medium air dalam keadaan terkaca diperlukan kerana hablur air yang terbentuk daripada penyejukan biasa air akan merembatkan sinar elektron dan merosakkan imej objek yang dilihat menggunakan mikroskop elektron. Lapisan air terkaca di atas jaringan karbon ini perlu ditempatkan dalam persekitaran bersuhu -160ºC kebawah.

Kaedah digunakan Dubochet boleh dikatakan seperti mencuba untuk memegang debunga menggunakan penapis yang basah, lalu menggunakan keseluruhan perkakasan tersebut untuk melihat struktur debunga.

Tahun 1984 menyaksikan kaedah yang dicipta Dubochet diaplikasikan secara menyeluruh10. Dalam dapatan kajian oleh kumpulan yang dketuai Adrian (Dubochet juga terlibat), mereka telah membentuk lapisan air yang cukup nipis untuk disejukkan secara cepat untuk terkaca, tetapi cukup tebal untuk memegang satu lapisan molekul/kompleks molekul dalam keadaan semula jadinya. Dalam kes dapatan kajian ini, mereka melihat struktur virus hutan semliki.

Joachim Frank mula memasuki arena apabila beliau menangani masalah di mana imej molekul bio yang terhasil daripada kajian kelihatan kabur dan tidak jelas hasil daripada keadaan molekul yang tersusun secara rawak, bukan hablur, tidak simetri dan tidak diwarnakan11.

Frank kemudiannya menggunakan fungsi penyekaitan silang untuk menyusun imej-imej mikroskop elektron12. Akhirnya pada tahun 1981, Frank dan Marin Van Heel berjaya menghasilkan satu kaedah untuk mengenal pasti objek serta mengasingkannya berdasarkan orientasi dan struktur luarannya13,14. Hal ini membolehkan kita mengenal pasti dan mengambil banyak imej objek yang kelihatan sama walaupun sebenarnya imej-imej tersebut daripada objek yang berlainan. Frank dan Michael Radermacher kemudiannya memperkenalkan kaedah untuk menggabungkan gambar gambar 2D daripada mikroskop elektron kepada satu intrepretasi 3D molekul bio yang dinamakan penyengetan konikal rawak15,16.

Hasilnya, mereka telah mengumpulkan alatan matematik yang diperkembangkan untuk tujuan yang dinyatakan dalam perenggan sebelum ini ke dalam satu perisian bernama SPIDER. Perisian ini membenarkan imej daripada banyak objek kabur yang mempunyai orientasi yang sama ditindihkan bersama untuk menghasilkan imej yang beresolusi tinggi. Imej 2D yang beresolusi tinggi ni pula disusun untuk menjadi objek 3D yang mirip dengan molekul bio dalam dunia sebenar17,18.

Richard Henderson sebenarnya sudah mula berkecimpung dalam bidang mikroskopi molekul bio sejak 1975 lagi apabila beliau dan Nigel Unwin melihat protein bakteriorhodopsin19. Tetapi kaedah yang digunakan hanyalah kaedah mikroskop elektron transmisi. Henderson menggunakan larutan glukosa untuk menggantikan air untuk menyaluti spesimen hablur protein. Kaedah tersebut digunakan untuk menyelamatkan struktur protein tersebut daripada keadaan vakuum tinggi ruangan spesimen di dalam mikroskop elektron.

Pada tahun 1990 pula Henderson menyatakan bahawa untuk mendapatkan imej beresolusi tinggi dengan cara mempuratakan salinan molekul bio di dalam mikroskopi elektron krio20. Henderson kemudian menyatakan halangan-halangan dalam memperoleh imej yang baik, salah satunya ialah had memprosesan komputer pada waktu itu21,22. Resolusi imej terbaik yang boleh didapati pada ketika ini ialah 0.5 nanometer. Frank berkata kepada penemu ramah “kami seakan akan tersekat pada tahap itu.”

Walaupun usaha 3 pemenang ini telah berlaku sebelum millenia yang baharu, tidak bermakna perkembangan teknologi mikroskopi elektron krio terhenti sehingga itu sahaja. Malah, banyak kemajuan pada teknologi itu berlaku sejak 10 tahun yang lepas. Henderson berjaya menggesa supaya pengesan berasaskan filem ditukar kepada pengesan digital dalam mikroskop elektron krio24-29 memberikan dapatan yang sangat memberansangkan!; kini imej 3D pada peringkat resolusi atomik berjaya dihasilkan. Resolusi yang mampu bersaing dengan kristalografi sinar X kini telah wujud.

Kualiti imej yang dapat dihasilkan juga semakin meningkat dengan penambahbaikan terhadap beberapa sektor seperti penembak pancaran medan (oleh Albert Crewe), pentas sejuk kukuh, plat fasa Volta, pengumpulan data automatik dan algoritma kemungkinan maksimum. Walaupun dengan kemajuan kemajuan seperti ini, tidak bermakna tiada lagi penambahbaikan boleh dibuat ke atas teknologi ME-krio ini. Para para saintis, terutamanya dalam bidang biologi molekul, masing masing meletakkan cabaran baharu terhadap teknologi ini31-32.

Akhirnya, kita telah mempunyai kaedah untuk mengintai molekul bio pada skala atomik tanpa perlu untuk menghablurkan bahan tersebut terlebih dahulu. Sarah Butcher, pakar mikroskopi elektron krio di Universiti of Helsinki memberikan komen “Dengan teknologi pengesan elektron digital diperkenalkan, kita boleh mengumpul semua data untuk menghasilkan imej pada skala atomik seperti yang dilakukan pakar kristalografi. Cuma kita sudah tidak perlu menghablurkan bahan spesimen terlebih dahulu, dan itu merupakan satu perkara yang bagus. Hablur sangat memeningkan kepala!”

Venki Ramakrishnan, ahli biologi struktur merangkap pemenang anugerah Nobel tahun 2009 memberikan komen “Teknologi ini telah merevolusikan dunia kajian struktur molekul bio”. Tetapi sebagai pakar kristalografi, Ramakrishnan juga menyatakan “Tiada siapa lagi di dalam makmal saya yang mahu menyediakan piring penghabluran dan berdoa agar hablur terbentuk.”. Pernyataan beliau menggambarkan betapa sukarnya untuk menghablurkan bahan bio33.

Apakah impak yang diberikan oleh penciptaan teknologi ME-krio ini? Memberikan dunia mata yang dapat melihat dengan jelas dunia molekul mampu memberi potensi untuk kita mengkaji struktur molekul bio secara teliti. Pengetahuan struktur molekul bio secara teliti membolehkan kita meramal bagaimana ia berinteraksi dengan persekitaran. Tidak mustahil kita boleh mengenalpasti bahan yang sesuai untuk mengubati sesuatu penyakit dalam satu malam, atau mungkin dalam masa beberapa jam. Interaksi molekul bio merupakan satu proses yang terlibat dalam semua aktiviti kehidupan. Melihat kehidupan seharian secara terus pada skala atom mampu memberikan petunjuk dalam bidang perubatan, pertanian, bioteknologi dan lain lain. Kebolehan ini merupakan anugerah tuhan yang lahir daripada dunia yang sejuk. Satu sisi yang sebelum ini ghaib telah terbuka kepada mata manusia.

Sebagai contohnya, dalam kejadian wabak Zika baru baru ini di Brazil34, satu kumpulan pengkaji telah membina model struktur virus zika dalam masa hanya beberapa bulan. Pengetahuan struktur virus zika membenarkan kita untuk meramal tapak tapak aktif yang sesuai untuk diserang menggunakan ubat ubatan, sekaligus mencacatkan usaha virus tersebut untuk berganda.

Walaupun begitu, adalah wajib untuk mengetahui bahawa sains bukan bidang kerja individu. Bahkan tetapi dunia sains merupakan dunia yang memerlukan para pengkaji berganding bahu serta berkongsi dapatan kajian dalam usaha mengembangkan pengetahuan. Oleh itu saya ingin menjelaskan terdapat juga nama nama yang tidak termasuk dalam senarai anugerah Nobel kimia yang juga terlibat dalam penambahbaikan teknologi ME-krio seperti Ladislaus Marton, Walter Hoppe, David DeRosier, Robert Glaeser, Nigel Unwin, Basile Luyet, Kenneth Taylor, Marin van Heel, Michael Radermacher, Alasdair McDowall, A.R. Faruqi dan ramai lagi nama nama yang tidak dapat disebutkan oleh kerana terlalu ramai bilangannya.

Sebagai penutup, dibawah ialah ringkasan jasa pemenang terhadap perkembangan teknologi ME-krio:

Rujukan


India Pun Ada Tembok Besarlah!

Seringkali & sangat jelas kita mengetahui tentang keberadaan Tembok Besar China di negara China yang dibina pada masa pemerintahan pelbagai dinasti untuk melindungi China dari orang gasar yang melanggar dari utara India.

Di India, terdapat sebuah benteng yang dikenali sebagai Tembok Besar Kumbhalgarh & merupakan tembok kedua terbesar setelah Tembok Besar China.

• Tembok ini dibina pada masa pemerintahan Raja Maharana Kumbha iaitu sekitar abad ke-15 iaitu pada tahun 1443 M & diperbesarkan sehingga abad ke-19.

Mengikut perkiraan para ahli sejarah, tembok ini mengambil masa selama satu abad untuk disiapkan.

Ia mula dibina setelah 50 tahun Christopher Columbus merentasi Lautan Atlantik.

• Lokasi tembok ini terletak di India, iaitu 84 km Utara dari Udaipur, di wilayah Rajasthan, India-Barat.

• Panjang tembok ini mencapai sehingga 36 km & ketebalan lebarnya mencapai 15 sehingga 25 m.

• Tembok ini merupakan salah satu daripada 32 bentang pertahanan yang dibangunkan ketika pemerintahan Dinasti Mewar.

Tembok ini juga bertanggungjawab melindungi 300 buah kuil kuno Hindu dari serangan para musuh.

• Tembok ini memiliki tujuh buah gerbang besar & tujuh buah menara pengawal yang berbentuk bulat.

• Lagenda mengatakan, kononnya ketika pembinaan benteng ini berjalan, mereka menghadapi beberapa kesulitan sehingga memaksa Raja Maharana meminta nasihat daripada penasihat agama Hindu pada ketika itu. Penasihat itu menasihati agar baginda mencari seseorang yang sudi menjadi sukarelawan mengorbankan diri sendiri, jika tembok itu mahu dibangunkan dengan kuat tanpa sebarang kesulitan. Akhirnya, pada suatu hari datang seorang pelawat dari luar yang merupakan seorang tentera kebetulan melawat benteng pada masa itu. Pelawat ini lalu meminta izin untuk dikorbankan dengan cara dipenggal kepalanya di dalam kuil. Maka setelah itu, barulah pembinaan benteng ini berjalan dengan lancar & hasil pembinaan tembok beserta keberkatan ritual pergorbanan ini, kerajaan Hindu dapat bertahan daripada serangan beberapa negara musuh ke atas negaranya.

Tembok ini hanya jatuh sekali sahaja ke tangan musuh apabila pasukan musuh gabungan empayar Mughal pimpinan Akbar Khan, Raja Man Singh dari Amber, Raja Udai Singh dari Marwar & Sultan Gujarat menyerang dengan jumlah pasukan yang besar ; penyebab kejatuhan tembok ini juga didasari oleh kekurangan bekalan air minum di dalam tembok pertahanan.

• Tembok ini masih menjadi misteri kerana beberapa perangkap yang masih aktif terpasang di dalam benteng ini & sehingga sekarang tidak ada seorang pun yang berani menjelajahi tembok ini bermula dari titik awal sehingga titik akhir.

• Tembok ini sudah dibuka kepada umum & menjadi kawasan pelancongan yang kedua setelah Taj Mahal di negara India.

Sumber : Khumbhalgar History, D.N. Dimri, 2012.

– TAMAT –


Tinggalan Rom Ditemui Di Laluan Kereta Api Laju Britain

Untuk mencari tinggalan Tamadun Rom, ia tidak hanya boleh dicari di Itali semata-mata. Sebaliknya, tinggalan-tinggalan ini boleh dilihat di setiap negara atau wilayah yang pernah menjadi jajahan Rom. Salah satu daripadanya ialah Britain menerusi penemuan terbaru di kawasan laluan keretapi berkelajuan tinggi HS2.

Tetapi apa yang mengejutkan pasukan arkeologi ini ialah penemuan patung lelaki, perempuan dan kanak-kanak era Rom. Artifak-artifak ini ditemui di sebuah gereja lama yang ditinggalkan dengan setiap artifak masih dalam keadaan baik. Bagi ketua pakar arkeologi tapak Stoke Mandeville, Buckinghamshire Rachel Wood, ia merupakan satu penemuan yang menakjubkan.

Selain patung-patung ini, mereka turut menemui jag kaca berbentuk heksagon. Mungkin ia kelihatan biasa tetapi ia dianggap satu penemuan besar bagi komuniti arkeologi. Ini kerana satu-satunya contoh yang boleh dibandingkan dengan jag berkenaan ialah artifak jag Rom yang kini dipamerkan di Muzium Seni Metropolitan, New York. Lebih menakjubkan, artifak jag berkenaan masih dalam keadaan baik.

Semua patung ditemui pasukan arkeologi di tapak gereja era Norman hasil ekskavasi selama enam bulan. Gereja Saint Mary dibina pada tahun 1080 sebelum ia menjalani proses penambahbaikan pada abad ke-13, ke-14 dan ke-17. Ia kemudiannya ditinggalkan pada abad ke-18 sebelum dirobohkan pada tahun 1966 atas alasan ia tidak lagi selamat untuk digunakan. Sejak itu, kawasan tapak gereja dipenuhi dengan semak-samun.

Disebabkan usia tapak gereja sekitar 900 tahun, ini mengundang rasa ingin tahu komuniti arkeologi UK terutama membabitkan kawasan perkuburan gereja. Kali terakhir upacara pengebumian diadakan di Gereja Saint Mary ialah pada 1908.

Ramai pakar arkeologi percaya kawasan tersebut sebelum ini digunakan sebagai kawasan pemakaman era Rom. 3,000 ma.ya.t telah dikeluarkan dan akan dikebumikan di kawasan perkuburan baru. Bagi Wood, dengan penemuan hebat sekitar tapak Gereja Saint Mary, ia mengundang persoalan apa lagi rahsia tersembunyi di tapak-tapak gereja yang sezaman dengannya.

Ini kerana dengan kualiti pembuatan patung dan artifak jag berbentuk heksagon, ini menunjukkan masih banyak rahsia di sebalik artifak-artifak ini. Semua artifak telah dihantar ke makmal khas untuk kerja-kerja pembersihan dan pemulihan khas serta analisis.

Seperti Tren Maya yang pernah disebut penulis tidak lama dahulu, projek HS2 turut mendapat bantahan ramai pihak sejak diumumkan pada 2010. Ini kerana HS2 dikhuatiri akan memu.sn.ahkan alam sekitar dan menjejaskan ekosistem tempatan. Selain itu, ini turut berpotensi memu.sn.ahkan mana-mana artifak bernilai di kawasan-kawasan yang dilalui HS2.

Bagi mengurangkan kegusaran komuniti arkeologi, HS2 mewujudkan program arkeologi mereka. Sejak tiga tahun lepas, lebih 1,000 pakar arkeologi bertungkus lumus mengekskavasi tapak-tapak arkeologi sekitar laluan HS2 dari London ke West Midlands. Di Saint James’s Garden berhampiran dengan Stesen Euston, lebih 50,000 rangka dikeluarkan daripada kawasan perkuburan berkenaan. Di Birmingham pula, pasukan arkeologi menemui 6,500 rangka manusia dari kawasan perkuburan abad ke-18.

Kalau anda berminat dengan artikel-artikel berkaitan dengan Tamadun Rom, kami nak cadangkan pembelian buku terbaru kami, KITAB TAMADUN ROM di di webstore kami: https://bit.ly/pratempahktmktr

RUJUKAN

Sherwood, H. (2021, 29 Oktober). Astounding’ Roman statues unearthed at Norman church ruins on route of HS2. The Guardian.


Perang Dunia Kedua: Cubaan Itali Menguasai Mesir

Itali memasuki kancah Perang Dunia Kedua pada 10 Jun 1940 bersama-sama Nazi Jerman untuk menentang British dan Perancis. Selepas kejatuhan Perancis pada 22 Jun 1940, British kini berseorangan berperang dengan kuasa Paksi (Axis Power) iaitu Nazi Jerman dan Itali. Dengan kesempitan yang dihadapi oleh British, akhirnya Itali boleh mula mengambil peluang untuk membolot tanah-tanah jajahan yang dikuasai oleh British yang kini kian tersepit oleh tekanan dan asakan oleh tentera Jerman di Eropah.

Perdana Menteri Itali, Benito Mussolini menganggap bahawa keadaan British yang kian melemah sebagai peluang terbaik untuk merampas segala tanah-tanah jajahan yang British ada. Pada ketika itu, Itali mempunyai tanah jajahan di Libya yang terletak di Afrika Utara dan Ethiopia (Habsyah) di Afrika Timur. Libya merupakan sebuah koloni Itali yang berjaya diambil daripada Empayar Uthmaniyyah selepas kemenangan mereka ketika Perang Itali-Turki 1911. Libya terletak di antara dua buah koloni-koloni lain. Di sebelah barat ialah Algeria dan Tunisia, dibawah jajahan takluk Perancis. Manakala di sebelah timur ialah Mesir, dibawah naungan British.

Dengan jatuhnya Perancis di Eropah, Perancis dan tanah-tanah jajahannya ditadbir oleh kerajaan boneka Jerman iaitu Vichy France pimpinan Marshal Philippe Petain. Disebabkan itu, Mussolini mengalihkan semua tentera Itali dari barat Libya dan memindahkan mereka ke timur, berhadapan dengan Mesir yang merupakan koloni British. Kini jelas, Mussolini mahu mengambil-alih seluruh Mesir. Kemudian menghubungkan Libya, Mesir dan Ethiopia dibawah satu jajahan besar koloni Itali di benua Afrika.

Marshal Italo Balbo merupakan Gabenor-Jeneral di Libya. Beliau bertanggungjawab ke atas Tentera Itali Kelima (barat Libya) dan Kesepuluh (timur Libya). Balbo tidak bersetuju dengan Mussolini yang mahu berperang dengan British dan Perancis pada 10 Jun 1940 kerana Angkatan Tentera Itali masih lagi tidak bersedia. Selepas kejatuhan Perancis, Mussolini memberi tugasan kepada Balbo untuk menyerang Mesir. Walaupun keadaan tentera Itali yang tidak begitu moden, Balbo mampu menggunakan peluang kejatuhan Perancis di Eropah untuk mengalihkan Tentera Itali Kelima ke timur untuk membantu Tentera Itali Kesepuluh dalam serangan keatas Mesir. Serangan keatas Mesir ini diberi nama ‘Operasi E’ (E untuk Egypt).

“Bukan jumlah tentera yang aku bimbangkan tetapi peralatan dan kelengkapan. Tidak guna menghantar beribu-ribu tentera untuk berperang kalau kelengkapan perang pun tidak ada.”

Itulah luahan Marshal Balbo mengenai situasi yang dialami tentera Itali di Libya. Mussolini sangat terdesak mahu menyerang Mesir kerana Tentera British ketika itu sibuk berperang dengan Nazi Jerman di Eropah. Sememangnya jumlah tentera British di Afrika Utara lebih sedikit daripada tentera Itali. Sungguhpun begitu, tentera British di Afrika Utara jauh lebih moden dan lebih efektif berbanding Itali. Tentera British di Afrika Utara hampir semuanya telah di mekanais dan bermotor serta tidak lagi menggunakan tentera berkuda. Manakala Tentera Itali hampir tidak ada langsung kenderaan bermotor di mana tenteranya kebanyakkan berjalan kaki.

Selepas kematian Bablo pada 28 Jun 1940, tempatnya digantikan oleh kroni Mussolini iaitu Marshal Rodolfo Graziani. Beliau merupakan salah seorang komander tentera Itali ketika Perang Itali-Ethiopia 1936. Sebelum perang tersebut, beliau pernah menjadi Komander Tentera Itali di Libya. Beliau berjaya menghapuskan puak pejuang Islam di Libya yang dipimpin Omar Mukhtar sehingga beliau digelar Pencincang Libya.

Selepas mengambil alih tugas Balbo sebagai Gabenor-Jeneral, Graziani menyedari betapa kroniknya keadaan tentera Itali untuk menyerang Mesir. Beliau cuba untuk menangguh serangan sebanyak tiga kali untuk menstabilkan Tentera Itali untuk menyerang Mesir. Mussolini mengugut Graziani sama ada beliau menyerang Mesir dengan segera atau pangkat Marshal of Italy ditarik balik. Akhirnya, pada 9 September 1940, Graziani melancarkan Operasi E.

Jeneral Archibald Wavell, Jeneral Memerintah (GOC) di Timur Tengah mengarahkan Tentera British di Mesir untuk berundur dari sempadan. Beliau mahu mencuri masa untuk menstabilkan Tentera British dengan menunggu peralatan dan bantuan ketenteraan seperti kereta kebal dan artileri.

Wavell tahu walaupun Tentera Itali mempunyai sejumlah besar tentera, namun peralatan dan teknologi ketenteraan mereka sangat mundur. Pada awal Operasi E dilancarkan, Tentera Itali mudah melepasi sempadan Libya-Mesir dengan sedikit sahaja yang terkorban. Namun begitu, Tentera Itali mempunyai masalah logistik yang amat kronik. Kebanyakkan tentera meraka adalah tentera pejalan kaki (infantri) dan kenderaan bermotor pula adalah amat minimum. Walaupun Itali mempunyai sejumlah kereta kebal medium baru seperti Fiat M13/40 namun, disebabkan masalah logistik yang teruk, kenderaan ini gagal untuk berfungsi dengan efektif.

Akhirnya, Graziani hanya mampu untuk mara sejauh lebih kurang 20 batu dari sempadan sebelum berhenti di pekan Sidi Barani untuk bertahan sambil menunggu bantuan dan supply datang untuk meneruskan misi. Keadaan ini memberikan peluang kepada Wavell untuk menganggu laluan supply Itali dengan menggunakan khidmat Tentera Udara Diraja British yang berpangkalan di Malta, Laut Mediterranean.

Pada ketika ini, Tentera Itali langsung tidak boleh bergerak dari Pekan Sidi Barani kerana ketiadaan minyak dan barang-barang ketenteraan untuk meneruskan Operasi E ini. Hal ini semakin menjadi teruk apabila Mussolini mengambil keputusan untuk menyerang Greece pada 28 Oktober 1940. Graziani menjadi berang kerana segala bantuan dan supply akan dibahagi-bahagikan.

Pada 2 December 1940, Tentera British melancarkan Operasi Kompas iaitu serangan balas secara besar-besaran terhadap seluruh Tentera Itali yang menceroboh Mesir. Jeneral Wavell sudah mempunyai peralatan, kapal terbang dan kereta kebal yang mencukupi untuk serangan balas (counter-offensive) ke atas Tentera Itali.

Jeneral Wavell memerlukan 2 bulan untuk menawan 2/3 daripada Libya manakala Marshal Graziani pula hanya mara sejauh 20 batu ke dalam wilayah Mesir dalam jangka masa 3 bulan. Operasi Kompas merupakan suatu kejayaan yang amat besar bagi Tentera British terhadap kuasa Paksi kerana berjaya menduduki hampir seluruh Libya. Kegagalan Itali untuk bertahan dan kemunduran teknologi Angkatan Tentera Itali menyebabkan Itali kehilangan hampir seluruh koloni mereka di Afrika, termasuk di Ethiopia.

Sememangnya Itali memang tidak bersedia lagi untuk berperang pada masa itu. Penasihat-penasihat tertinggi Itali menganggarkan bahawa Itali mempunyai kapasiti dan kebolehan untuk berperang pada tahun 1942. Namun, Mussolini tidak sabar. Beliau mencemburui rakan sejawatnya di Jerman iaitu Adolf Hitler dimana beliau berjaya menguasai hampir keseluruh Eropah dalam pada masa yang singkat.

Mussolini mempunyai visi mahu membentuk sebuah Empayar Roman Baru dan beliau mahukan ia secepat mungkin. Akhirnya, tindakan tergopoh-gapah Mussolini memakan diri. Kini, beliau kehilangan hampir seluruh Afrika dan Perang Itali-Greece juga menyebabkan Itali kehilangan 2/3 wilayah di Albania. Melihat daripada kesengsaraan yang dihadapi Mussolini ketika itu, Adolf Hitler akhirnya campur tangan dengan menghantar Jeneral Erwin Rommel dan kontijen AfrikaKorps untuk membantu Itali di Afrika Utara, serta menyerang Yugoslavia dan Greece pada 6 April 1941.

Rujukan:


Sejarah Lagu You’ll Never Walk Alone

Anda mengenali lagu ini jika anda peminat
pasukan bolasepak yang baru sahaja menjuarai kejuaraan Eropah, iaitu pasukan
Liverpool FC. Pun begitu, lagu ini mempunyai sejarah yang panjang, terutamanya
dalam seni teater Broadway.

Lagu ini merupakan salah satu lagu dalam
teater Broadway yang berjudul Carousel, yang ditulis oleh Oscar Hammerstein II
dan Richard Rodgers, pada tahun 1945. Drama Carousel ini diadaptasi daripada
skrip teater Liliom, karya Ferenc Molnar, iaitu penggiat seni teater di
Austria-Hungary pada tahun 1909.

Drama ini mengisahkan Andreas Zavocky yang
dikenali sebagai Liliom (dalam Bahasa Hungary bermaksud budak jahat) yang
bercinta dengan penjaga karosel (kuda pusing dalam sarkis) bernama Julie
Zeller. Dalam drama yang berlatarbelakangkan Great Depression dan kesukaran
hidup, menceritakan bagaimana Liliom yang terlibat dengan kegiatan jenayah
untuk meneruskan hidup, dan mahu meninggalkan Julie, namun terpaksa bertahan
apabila mengetahui Julie mengandung.

Liliom kemudiannya mendapat idea untuk
meninggalkan kekasihnya, iaitu merompak dan menikam diri sendiri. Dan kemudian
Liliom melihat penderitaan Julie, dan rohnya terseksa melihat pengorbanan
kekasihnya membesarkan anaknya.

Persembahan teater ini mendapat tempat
ramai orang, terutamanya mereka yang bercinta atau berkahwin dengan tentera
yang kini sedang dalam perbatasan dalam Perang Dunia Kedua, dan lagu You’ll
Never Walk Alone menjadi popular di Amerika.

Kemudian pada tahun 1963, lagu ini
dinyanyikan semula oleh kumpulan popular dari Merseyside sebelum The Beatles
menempa nama, iaitu Gerry and The Pacemakers. Gerry and The Pacemakers,
merupakan kumpulan irama Merseybeat (yang sealiran dengan The Beatles sebelum
popular), menyanyikan lagu ini dan mendapat tempat di hati pengurus pasukan
Liverpool ketika itu, Bill Shankly.

Bill Shankly merasakan lagu itu mempunyai
semangat bersatu-padu dan menyatukan seluruh peminat bolasepak Liverpool,
memilih lagu tersebut sebagai lagu tema Liverpool dan lagu itu dimainkan di
Anfield kali pertama pada tahun 1963.

Penyanyi kumpulan tersebut Gerry Marsden
juga merupakan peminat pasukan Liverpool teruja dengan permintaan Bill Shankly,
dan ia dimainkan di Wembley pada tahun 1965 ketika Liverpool menewaskan Leeds
United 2-1 dalam perlawanan akhir Piala FA.

Semenjak itu, lagu You’ll Never Walk Alone
versi Gerry and The Pacemakers dimainkan di Anfield setiap kali bermulanya
perlawanan di situ.

Oleh kerana populariti pasukan Liverpool,
pasukan lain seperti Celtic juga menggunakan lagu tersebut dalam kejohanan Cup
Winners Cup pada tahun 1966, sebelum menjadi juara Eropah pada tahun 1967.

Lagu ini juga digunakan oleh Borussia
Dortmund di Jerman selepas tahun 1966, FC Twente, Feyenoord, dan SC Cambuur di
Belanda, sebelum St Pauli di Jerman juga menggunakan lagu ini pada 1970an.

Lagu ini juga digunakan oleh FSV Mainz 05, kelab di mana Jurgen Klopp, jurulatih Liverpool bermain dan pernah menjadi pengurus di situ (sekarang faham kenapa Klopp pilih Liverpool).

Selain itu, pasukan lain seperti FC Tokyo,
Bali United, PAOK di Greece dan banyak lagi pasukan bolasepak menggunakan lagu
ini sebagai anthem pasukan mereka.

Lagu ini juga pernah dicover oleh kumpulan
punk rock Britain, The Adicts, Johnny Cash, Elvis Presley, Perry Como, penyanyi
jazz dan soul terkemuka Ray Charles, Olivia Newton John, Pink Floyd (menerusi
lagu Fearless dalam album Meddle pada tahun 1971), The Lettermen dan Nina
Simone.

Lagu yang ditulis untuk pementasan teater
Broadway, yang melalui zaman perang dunia, hari ini menjadi popular dalam pop
culture terutamanya dalam bolasepak.


Kenapa Wartawan Al-Jazeera Dipenjarakan Di Mesir?

Semua yang mengenali saluran Al-Jazeera pasti maklum media antarabangsa ini mempunyai dua saluran utama iaitu Al-Jazeera English (AJE) (pasaran antarabangsa) dan Al-Jazeera Arab (AJA) (khusus untuk Timur Tengah). Mungkin ada mengatakan dua saluran ini dua kali lima sepuluh tetapi kedua-duanya amat berbeza, kadang-kadang sehingga menimbulkan pergaduhan antara kedua-dua saluran.

Perbezaan editorial membabitkan dua saluran ini bukan perkara baru. Bagi bekas wartawan, editor dan penulis yang pernah berkhidmat bersama AJE, terdapat satu peraturan senyap iaitu menjauhkan diri seberapa yang boleh daripada rakan-rakan mereka di AJA. Dan mereka ada sebab baik untuk berbuat demikian.

Perkara ini panas apabila tiga wartawan AJE ditahan oleh pihak berkuasa Mesir dan dihukum penjara oleh mahkamah pada Jun 2014. Pada ketika itu, Al-Jazeera Mubasher Misr (AJMM) atau Egypt Live diharamkan bersiaran sementara AJE pula terus membuat liputan di Kaherah sementara menunggu keputusan pembaharuan permit kewartawanan mereka.

Ketua biro berita AJE Mesir ketika itu, Mohamed Fahmy memberitahu pihak pengurusan bahawa sebarang laporan mereka untuk AJE tidak boleh disiarkan di AJMM. Malangnya, keputusan Fahmy ditolak mentah-mentah dan liputan berita AJE di Mesir tetap disiarkan di AJMM.

Bagi Koresponden Kanan Timur Tengah AJE dari 2007 hingga 2013, Anita McNaught, sikap bias Al-Jazeera terhadap Ikhwanul Muslimin (IM) bukan sesuatu yang baru dan banyak dikesan dalam laporan berita mereka. Tambahnya, sifat bias sebegini meletakkan staf-staf Al-Jazeera berada dalam bahaya lebih-lebih sekiranya mereka bekerja di negara-negara yang menolak pertubuhan tersebut.

Perkara ini disentuh secara panjang lebar oleh McNaught semasa ditemubual Channel 4 News. Ia merupakan sebahagian daripada liputan siasatan rancangan berita Channel 4 terhadap pengurusan Al-Jazeera berkenaan cara pengurusan staf-staf AJE di Mesir ketika itu. Anda boleh tonton video liputan berita berkenaan di bawah:

Selain McNaught, bekas penerbit dalam talian AJE Greg Carlstrom pernah menulis secara panjang lebar tentang perkara ini dalam satu artikel yang diterbitkan di laman sesawang Foreign Policy bertajuk “Why Egypt Hates Al Jazeera English”. Dalam artikel tersebut, AJA dan AJMM tetap memberi peluang kepada pemimpin atau ahli IM bersuara tanpa dicabar termasuk menyuarakan sokongan terhadap bekas Presiden yang disingkirkan, Mohammed Morsi.

Malahan, AJA tidak menapis langsung pandangan sesetengah pakar yang dijemput walaupun ia bersifat kontroversi dan terus memberi ruang kepada mereka untuk bersuara. Carlstrom turut mendedahkan satu laporan The Washington Post bahawa AJA juga bertanggungjawab menempatkan beberapa bekas pemimpin Islam Mesir di beberapa buah hotel sekitar Doha.

Editor Hindustan Times merangkap bekas editor AJE, Ruben Banerjee menyifatkan bekas majikannya itu bermain antara prinsip kewartawanan dengan aktivisme. Kekeliruan ini timbul berikutan latar belakang dan kecenderungan pilihan yang dibuat oleh staf-staf kanan di kedua-dua saluran berkenaan walaupun ia berpotensi mencetuskan kontroversi dan kemarahan.

Atas sebab ini juga, ia mengundang pertelingkahan antara kedua-dua saluran. Pada tahun 2014, satu laporan AJA menyifatkan pembvnvhan dua wartawan Amerika Syarikat, James Foley dan Steven Sotloff oleh D4ish/1S1S sebagai sandiwara berstatus Hollywood. Tetapi selepas laporan tersebut dikecam hebat oleh ramai pihak termasuk pesaing mereka Al-Arabiya, barulah Al-Jazeera mengambil keputusan menarik balik siaran laporan berkenaan.

Setahun selepas itu, pertelagahan antara kedua-dua saluran kembali hangat gara-gara insiden t3mbakan yang berlaku di pejabat majalah Charlie Hebdo di Paris. Ini kerana ada sesetengah staf menyokong kebebasan bersuara majalah satira itu manakala ada yang menyifatkan majalah tersebut sebagai rasis.

Dalam satu emel yang dibocorkan kepada akhbar The Guardian, Mohamad Vall yang ketika itu berkhidmat sebagai wartawan AJA sebelum bertukar ke saluran AJE menulis, “Dan saya rasa jika anda terus menggalakkan orang untuk menghina 1.5 bilion orang tentang ikon mereka yang paling suci itu, maka anda mahukan lebih banyak d4r4h ditumpahkan.

“Kerana dalam kalangan 1.5 bilion orang itu, pasti ada saja yang enggan patuh kepada undang-undang atau tahu kebebasan bersuara. Apa yang dilakukan oleh Charlie Hebdo bukan kebebasan bersuara tetapi menyalahgunakan kebebasan bersuara mengikut pandangan saya.

“Kembali semula ke kartun itu dan lihat sendiri! Ia bukan berkenaan apa yang dikatakan lukisan itu tetapi bagaimana mereka mengatakannya. Saya menolak pembvnvhan-pembvnvhan yang menyayat hati ini tetapi SAYA BUKAN CHARLIE.”

Felo Kaufman dari The Washington Institute, David Pollock pernah menyentuh perbezaan dua saluran ini menerusi artikel “Al-Jazeera: One Organization, Two Messages” pada April 2011, dua bulan selepas kebangkitan Arab Spring bermula. Dalam artikel tersebut, AJA mewakili kepentingan Qatar di peringkat serantau manakala AJE pula lebih cenderung kepada laporan kewartawanan antarabangsa.

Pollock menambah, “Malangnya, pendwicabangan membabitkan AJA dan AJE hanya memastikan staf dari kedua-dua saluran sentiasa tidak sebulu. Selagi mana amalan ini diteruskan, Al-Jazeera tidak sepatutnya diraikan sebagai penggerak reformasi atau ejen promosi demokrasi yang baik.”

RUJUKAN:

Al-Arabiya. (2017). Al Jazeera English vs. Al Jazeera Arabic: One channel, two messages. https://english.alarabiya.net/en/News/gulf/2017/10/01/Al-Jazeera-English-vs-Al-Jazeera-Arabic-One-channel-two-messages

Jenkins, Lin. (2015). Al-Jazeera leak reveals staff split over response to Charlie Hebdo killings. The Guardian. https://www.theguardian.com/media/2015/jan/11/al-jazeera-leak-charlie-hebdo-emails


Sejarah Kewujudan Pembantu Perubatan Di Malaysia

Sempena Hari Pembantu Perubatan yang disambut pada 10 Mac setiap tahun, mari kita imbau sejarah kewujudan mereka dan apa fungsi mereka dalam masyarakat.

Hingga hari ini, saya yakin masih ramai yang terkeliru antara Doktor, Penolong Pegawai Perubatan dan Jururawat. Saya juga tidak terkejut jika ada dari kalangan anda yang mengadu tidak diberikan MC setelah diperiksa di klinik. Ya, PPP boleh memeriksa, membuat diagnosis dan memberi ubat, tapi tidak boleh memberi MC. Kuasa memberi MC oleh PPP di Semenanjung dihadkan pada hingga tahun 2009. PPP perlu merujuk kepada doktor sekiranya anda memerlukan MC.

Saya sendiri pernah beberapa kali dimarahi pesakit yang berang tidak diberikan MC. Apabila saya jelaskan yang saya bukan doktor, dia mempertikai pula kenapa saya layak memeriksa dan membuat diagnosis kepadanya. Jika ada masa, saya akan terangkan. Jika jumlah pesakit yang menunggu di luar ramai, saya akan biarkan sahaja.

Mari kita lihat sejarah kewujudan PPP ini. Pada 1786, ia mula diperkenalkan di Pulau Pinang dan dikenali dengan nama Dresser. Dresser merujuk kepada tukang balut luka atau pencuci luka. Kemudian, pada 1823 ia sudah mula wujud di negeri-negeri selat. Hingga 1936, nama Dresser diubah kepada Pembantu Rumah Sakit.

Kewujudan Pembantu Rumah Sakit dalam tempoh masa ini amat membantu masyarakat terutamanya yang berada di kawasan pedalaman. Kekurangan doktor di Tanah Melayu pada ketika itu memaksa Pembantu Rumah Sakit menggantikan tugas-tugas doktor terutamanya merawat penyakit ringan, membuat prosedur pembedahan kecil dan lain-lain tugas di lapangan.

Mereka diberikan latihan dan kursus yang sama seperti doktor, tapi tempoh belajar dipendekkan dan difokuskan kepada beberapa subjek penting sahaja. Fokus kepada penyakit-penyakit yang sedang menular pada zaman itu. Khidmat mereka diperlukan segera, faktor kewangan dan masa yang terhad menyebabkan doktor tidak menjadi pilihan utama pada ketika itu.

Kemudian apabila Tanah Melayu merdeka, mereka sekali lagi ditukarkan nama dari Pembantu Rumah Sakit kepada Pembantu Hospital atau Hospital Assistant (HA). Kebanyakkan rakyat Malaysia yang berumur 50-an pada hari ini pasti cukup kenal dengan nama HA ini. Di klinik-klinik, mereka bertugas pelbagai bidang.

Mereka boleh memeriksa pesakit, membuat diagnosis, memberi ubat, membuat prosedur jahitan luka dan memasang simen. Jika ada kemalangan atau kes panggilan ambulan, mereka juga yang akan menerpa ke tempat kejadian. Membuat CPR dalam ambulan yang bergerak laju dan menstabilkan pesakit dalam keadaan sekeliling yang cukup mencabar.

Mujurlah jumlah kakitangan KKM kini sudah semakin bertambah. Jika anda bertanya pada staf-staf KKM yang senior, di klinik-klinik pada tahun 80an, peranan HA juga termasuk mengendalikan ubat, membuat pemeriksaan spesimen di makmal, menjaga kualiti air setempat dan lain-lain.

Pada 1986, nama Pembantu Hospital (HA) sekali lagi diubah kepada Pembantu Perubatan (MA) dan dinaiktaraf kepada Diploma. Akta Pembantu Perubatan jugak diperkenalkan bagi menjamin praktis MA dari sudut undang-undang.

Hari ini, ia dikenali dengan nama Penolong Pegawai Perubatan. Sebelum tahun 2009, semua PPP adalah lelaki. PPP wanita pertama yang melapor diri di kementerian adalah dari Kolej Islam Sains & Teknologi (KIST) yang pernah menjadi kolej sains kesihatan terbesar di Pantai Timur satu ketika dahulu. Kemudian barulah kolej KKM mula mengambil pelatih wanita, hingga ke hari ini.

Di hospital anda akan temui mereka di Jabatan Kecemasan Dan Trauma, di klinik-klinik pakar seperti membuat Jabatan Kardologi, dewan bedah, bilik mayat dan paling popular, Jabatan Ortopedik. Anda tak jumpa PPP yang berkerja di dalam wad. Untuk kes-kes tertentu, mungkin ada namun sangat jarang.

Jika di klinik, anda akan temui mereka di Klinik 1 Malaysia dan klinik-klinik kesihatan. Hampir semua Klinik 1 Malaysia tidak mempunyai doktor. Cuma ada PPP yang akan anda temui.

PPP sangat sinonim dengan :

1 – Handsome
2 – Menjahit luka
3 – Memasang simen
4 – Berkhatan
5 – Membuat echo scan
        – Jabatan Kardiologi
        – Jabatan O&G
6 – Ambulance Call
7 – Post mortem mayat
8 – Offshore

Di Malaysia, jumlah PPP jauh lebih sikit berbanding doktor. Jika di USA, terdapat satu jawatan yang mirip dengan PPP di Malaysia. Di USA mereka digelar Physician Assistant (PA). Fungsi PPP di Malaysia adalah memberi perkhidmatan penjagaan kuratif, promotif, preventif dan rehabilitatif.

Ramai PPP yang sudah mula menyambung pelajaran ke dalam bidang lain. Ada juga yang menjadi doktor perubatan, pegawai sains, pensyarah kolej KKM dan lain-lain. Ada juga yang sudah bergelar doktor falsafah dan menyertai bidang pengurusan kesihatan.

Saya mendoakan agar semua PPP terus tabah, cemerlang dan konsisten memberikan perkhidmatan yang terbaik untuk komuniti. Tidak dinafikan setiap masa ada sahaja masalah dan dugaan yang menimpa. Namun ingatlah, kita perlu ikhlaskan diri, terus komited berbakti kerana kita yang pilih jalan ini.


Lakshmibai: Srikandi Penentang British Di India

Sewaktu berlakunya pemberontakan awal menentang British Raj di India, muncul seorang pejuang kebebasan – iaitu seorang pahlawan ratu yang memimpin sendiri pasukan tenteranya ke medan tempur demi meraih kemerdekaan buat tanah airnya. Rani dari Jhansi merupakan salah satu figura kepemimpinan yang unggul dalam Pemberontakan India 1857. Beliau malah dianggap sebagai simbol penentangan terhadap kependudukan British di situ. Melebihi segalanya, rani ini merupakan seorang wanita yang cukup ‘badass’.Rani, atau ratu Hindu yang dimaksudkan ini dilahirkan di sebuah kota suci bernama Varanasi pada suatu tempoh masa sekitar tahun 1828M. Beliau dinamakan sebagai Manikarnika yang bermaksud “srikandi jauhari”. Sejak awal usia lagi, beliau dikatakan telah mempunyai ciri-ciri sebagai seorang perempuan yang lasak.Ibunya meninggal dunia semasa beliau masih kecil. Rentetan itu, Manikarnika dibawa ke mahligai seorang ketua menteri, Peshwa. Di tempat itu juga, bapanya berkhidmat sebagai seorang penasihat. Manikarnika diberikan pendidikan bersama kanak-kanak lelaki lain di mahligai Peshwa itu. Dalam kesempatan tersebut, beliau dididik dengan pelbagai kemahiran yang lazimnya tidak diceburi oleh kanak-kanak perempuan pada masa itu – iaitu kemahiran seni bela diri, kemahiran bermain pedang dan kemahiran menunggang kuda.Apabila usianya menginjak remaja, Manikarnika dikahwinkan dengan Gangadhar Rao, Maharaja Jhansi. Jhansi ialah sebuah wilayah kecil yang terletak di timur laut India. Sebagaimana budaya lazim bagi ratu-ratu India pada masa itu, Manikarnika mengambil nama baru selepas berkahwin; Lakshmibai.Usia maharaja tersebut dikatakan 20 tahun lebih tua berbanding Lakshmibai yang merupakan isteri keduanya. Makanya, Lakshmibai tampil lebih lincah dan aktif berbanding Gangadhar Rao di samping minatnya terhadap kuda kelihatan agak mendalam. Laksmibai sering berlatih menggunakan senjata-senjata yang terdapat di dalam istana. Malahan, beliau turut menghimpun dan melatih sekumpulan tentera wanita.“Perkara sebegini (kewujudan tentera wanita) mungkin tidaklah begitu aneh,” tulis Allen Copsey yang mengkaji kehidupan rani Lakshmibai. Hal ini kerana kediaman wanita di istana sering dikawal-rapi oleh wanita-wanita bersenjata. Pahlawan-pahlawan wanita itu juga kadangkala terlibat dalam pertempuran. “Apa yang aneh sebenarnya adalah orang yang bertanggungjawab dalam latihan mereka ini adalah rani Lakshmibai.”

Pada tahun 1853M, iaitu 11 tahun selepas berkahwin dengan Lakshimbai, maharaja Gangadhar Rao mangkat. Sehari sebelum kemangkatannya, baginda yang tidak dikurniakan zuriat itu bertindak mengambil seorang putera angkat untuk dijadikan sebagai pewaris takhta. Sepanjang tempoh waktu sebelum ini, kota Jhansi yang diperintahnya itu merdeka dari British-Raj walaupun kekal mengambil pendirian pro-British.Namun, selepas sahaja kemangkatan maharaja Gangadhar Rao, pihak British langsung merampas wilayah tersebut dan enggan memperakui kedudukan rani Lakshmibai atau putera angkatnya sebagai pemerintah wilayah itu, walaupun berulang kali Lakshmibai mengutarakan rayuan.Pada tahun berikutnya, rani diarahkan agar meninggalkan istana dan benteng Jhansi. Lakshmibai kemudiannya menetap di sebuah istana bernama Rani Mahal. Beliau enggan berpeluk tubuh dalam menghadapi takdirnya itu. Beliau juga enggan tunduk kepada kebanyakan tradisi yang lazim diamalkan oleh golongan balu, seperti mencukur kepala dan mematahkan gelang.Seorang pegawai perbandaran British yang bernama John Lang pernah menziarahi beliau di Rani Mahal untuk mendeng ar rayuannya. Menurut catatan memoir Lang, Lakshmibai yang ketika itu berusia sekitar 26 tahun dengan tegas berucap, “Mera Jhansi nahin dengee!” – ucapan berbahasa Hindi yang bermaksud, “Aku tidak akan sekali-kali menyerahkan Jhansi milikku itu!”Pada hakikatnya, Syarikat Hindia Timur tidaklah menganggapnya sebagai seorang pemerintah yang tidak berkebolehan. Seorang ejen politik pada masa itu ada menuliskan bahawa “maharaja Gangadhar Rao pernah meluahkan hajat agar kerajaan (kemerdekaan India) dapat direalisasikan di tangan isterinya itu (Lakshmibai) semasa hayat rani tersebut. (Turut dituliskan bahawa rani adalah) seorang wanita yang dihormati, dimuliakan, dan saya yakin bahawa beliau penuh berkemampuan untuk menyebarkan keadilan,” tulis Antonia Fraser di dalam bukunya, Warrior Queens.

Terdapat begitu banyak kisah yang memerihalkan kegagahan dan keazaman rani Lakshmibai; Fraser menulis sebuah catatan yang merincikan keadaan Rani ketika menunggang kuda – tali kekang kemas digigit di celah giginya dan dua belah pedang tergenggam erat di tangannya.”

Walaupun dengan keupayaan sedemikian, Lakshmibai tidak melakukan pemberontakan terhadap British kecuali pada tahun 1857M.Pemberontakan meletus di wilayah utara India pada tahun 1857M, bermula di Meerut dan kemudiannya merebak ke Jhansi. Kubu benteng Jhansi dikepung oleh tentera-tentera pemberontak. Mereka lantas menggempur masuk dan membunuh setiap lelaki, wanita dan kanak-kanak British yang terdapat di dalam kubu tersebut. Walaupun penglibatan Lakshmibai di dalam pemberontakan ini masih diperdebatkan, beliau sejak awal lagi dikaitkan dengan kejadian pembunuhan tersebut.Seorang doktor tentera yang bernama Thomas Lowe menyebutkannya sebagai “Jezebel bagi India” (Wanita Lancang dari India)… Ranee yang muda, bertenaga, berwibawa, teguh pendirian, tegas dan kepalanya dibasahi darah musuh dan hukuman berat menanti dirinya (atas ‘jenayah’ yang dilakukan).”Selepas berlakunya pemberontakan itu, Lakshmibai kembali ke Jhansi dengan tujuan untuk mengambil-alih kepemimpinan ke atas kubu tersebut, dan mempertahankannya dari sebarang serangan. Namun, pihak British tidak mengendahkan permintaan bantuan yang dilakukan oleh beliau dalam rangka mempertahankan wilayah itu. Bagi pihak British, Jhansi telah menjadi markas puak pemberontak dan Lakshmibai pula dianggap sebagai pahlawan ratu mereka.Pada tahun berikutnya, Sir Hugh Rose yang merupakan seorang komander dalam pasukan tentera British diberikan tugas untuk menghapuskan markas-markas pemberontak yang masih berbaki di India. Atas tujuan itu, beliau pun berangkat ke Jhansi dan susulannya, Lakshmibai melakukan persiapan untuk menghadapi peperangan.Menurut Fraser, beliau menghimpunkan sekitar 14 000 orang sukarelawan dari 220 000 penduduk secara keseluruhan di samping 15 000 orang tentera India yang pernah berkhidmat untuk British (dikenali sebagaisepoys). Beliau juga melakukan persiapan yang sesuai bagi menyiapkan laras-laras meriam di atas tembok benteng.

Pada bulan Mac 1858M, pasukan tentera pimpinan Rose menggempur Jhansi dan pahlawan ratu India itu turut mengepalai sendiri ketumbukannya ke medan tempur. Namun setelah beberapa waktu berlalu, penentangan dari Jhansi tewas dan rani terpaksa melarikan diri pada waktu malam bersama putera angkatnya dan berlindung di kota berhampiran.Pihak British menggempur kota tersebut pada bulan Mei dan pasukan tentera India yang dipimpin oleh Lakshmibai sekali lagi ditewaskan. Oleh kerana itu, beliau berundur buat kali kedua – kali ini ke Gwalior dengan hasrat mahu mengambil kedudukan strategik di Kubu Gwalior bersama para pemimpin pemberontak yang lain.Bala tentera British tiba di Gwalior pada bulan Jun tahun yang sama. Di tempat dan waktu itulah rani Jhansi pada akhirnya mengalami kekalahan muktamad. Para pemimpin pemberontak yang lain enggan mendengar cadangannya supaya bersiap-siaga bagi menghadapi kemungkinan serangan British ke atas Gwalior. Akibatnya, kubu tersebut tumbang pada tanggal 16 Jun 1858.Lakshmibai sekali lagi memimpin sepasukan tentera India bagi memerangi British pada keesokan hari. Namun, hari tersebut ditakdirkan sebagai hari keguguran beliau di medan tempur. Tentera-tentera pemberontak pimpinannya lantas kehilangan semangat dan berundur meninggalkan Gwalior. Tidak dinafikan lagi, kemangkatan rani Jhansi itu menandakan berakhirnya pemberontakan kaum India terhadap British-Raj.Dalam suratnya kepada Duke of Cambridge sejurus selepas kemangkatan Lakshmibai, Sir Hugh Rose merincikan wanita itu sebagai “seorang yang ulung dalam keberanian, kepintaran dan keteguhan azam… pemimpin pemberontak yang paling berbahaya bagi mereka.” Beliau malah menggelarnya sebagai “Joan of Arc bagi India.”Kolonel Mason pula menulis di dalam bukunya yang berjudul Historyu of the Indian Mutiny bahawa “walau apa sekalipun kesalahan Lakshmibai di mata British, rakyat senegaranya (India) akan sentiasa mengenangnya sebagai seorang yang ditindas dan dizalimi sehingga beliau mengangkat senjata untuk memberontak dan mengabadikan kehidupan dan kematiannya demi tanah air.”

DIOLAH DAN DITERJEMAHKAN DARI:


The 33 – Harapan Hari Terakhir

Kejadian 13 orang pemain bola dan jurulatih yang terperangkap dalam sebuah gua di Thailand awal bulan Julai mengingatkan aku dengan kejadian lombong runtuh di Chile pada tahun 2010. Lapan tahun yang lalu.

Sebuah filem berdasarkan kisah benar kejadian runtuhan ini turut dibikin pada tahun 2015. Bertajuk The 33, dibintangi oleh Antonio Banderas dan barisan pelakon hebat yang lain. Filem ni tak masuk wayang Malaysia jadi pada hari filem ni keluar, aku pecut RXZ aku pergi cari CD kat kedai (walaupun aku tahu CD cetak rompak dah keluar lagi awal sebenarnya).

Mengisahkan 33 orang pelombong yang terperangkap selama 69 hari dibawah tanah dengan kedalaman lebih kurang 700 meter. Runtuhan telah berlaku pada laluan keluar dari lombong ini menyebabkan mereka terperangkap. Satu kumpulan lain yang berada berdekatan laluan yang berlaku runtuhan sempat keluar dari lombong ini.

Mereka yang terperangkap terus bergerak menuju bilik yang disediakan untuk kecemasan seperti ini. Bilik atau ruang yang dipanggil ‘The Refuge’ ini terletak didasar lombong iaitu dikedalaman 700 meter dari paras laut. Pada perkiraan mereka, dalam bilik ini tersedia sedikit makanan ,kotak bantuan kecemasan dan peralatan seperti selimut untuk kecemasan.

Namun sebaliknya, apa yang ada ialah kotak rawatan kecemasan yang kosong dan bekalan makanan seperti tuna tin, biskut yang cukup untuk tiga hari. Laporan tentang mereka yang terperangkap telah dibuat dan kerja mencari dan menyelamat dimulakan.

Oleh kerana struktur lombong yang tidak stabil dan pontensi untuk berlakunya runtuhan lagi masih ada, pasukan penyelamat tidak mampu masuk lebih dalam. Runtuhan yang menutup laluan masuk itu juga tidak boleh digali atau diganggu kerana khuatir akan menyebabkan goncangan pada struktur yang tidak stabil.

Pasukan penyelamat menukar cara pencarian iaitu dengan menebuk tanah hingga dasar lombong. Sekiranya mangsa yang terperangkap masih hidup, tentu mangsa akan memberi tindak balas.

Presiden Chile pada waktu itu, Sebastian Finero dan menteri galian Chile turut turun padang semasa kerja mencari dilakukan. Ini juga untuk memberi semangat kepada ahli keluarga yang menunggu disekitar kawasan lombong. Usaha demi usaha akhirnya membuahkan hasil pada hari ke-17, satu nota yang bertulis tangan telah diikat pada hujung alat penggalian.

“Kami semua berada dalam ‘Refuge’. 33 orang.”

Maka dengan nota itu, pihak penyelamat yang pada mulanya sudah hampir putus asa dengan misi ini mula bersemangat kembali. Sekiranya usaha pada hari ke 17 itu tidak berhasil, mereka sudah berhasrat untuk menghentikan kerja dan menganggap semuanya telah mati tertimbus.

Sejak hari pertama kerja mencari dan menyelamat dimulakan, ahli keluarga pelombong yang terperangkap telah mula berkampung berdekatan kawasan lombong ini. Satu kem disediakan untuk ahli keluarga dan kem ini dinamakan ” The Hope”.

Finero telah membuat pengumuman kepada semua ahli keluarga tentang berita gembira itu. Berita semua yang terperangkap masih bernyawa dibawah sana.

Semasa mereka terperangkap, Mario Sepulveda (Antonio Banderas memegang watak ini dalam filem) memainkan peranan penting. Proses mencatu dan mengagihkan makanan diselia oleh beliau dan bekalan makanan mereka yang sedikit itu bertahan untuk dua minggu iaitu beberapa hari sebelum pasukan penyelamat menjumpai mereka. Urzua yang berkongsi pengalamannya pada media selepas mereka berjaya keluar, satu tin tuna terpaksa dicatu dengan 33 orang iaitu satu sudu seorang. Satu Sudu.

Urzua yang bertugas sebagai penyelia lombong itu terus memberi semangat kepada semua yang terperangkap bersamanya yang mereka akan selamat. Disebabkan bilik ‘refuge’ yang kecil dan pengudaraan yang tidak baik, mereka terpaksa tidur diluar bilik iaitu laluan masuk ke bilik. Setiap orang juga diberi tugas untuk berjalan mencari jalan keluar secara bergilir-gilir.

Pencarian mereka hampa kerana satu laluan yang disediakan untuk kegunaan kecemasan tidak diselanggara sepenuhnya. Tangga untuk naik ke permukaan tidak dibina sepenuhnya. Seperti kejadian di Thailand, banyak pihak menawarkan perkhidmatan dan bantuan semasa proses mencari dan menyelamat.

Bermula dari memasak di kem untuk ahli keluarga dan pekerja yang terlibat dengan kerja mencari, sehingga jurutera profesional yang terlibat dengan kerja penggalian dan menebuk tanah. Hasil dari nota itu, pasukan penyelamat telah memasukkan kamera untuk melihat situasi mangsa dibawah sana. Lubang seluas enam inci itu turut dijadikan laluan untuk menghantar makanan, ubat-ubatan dan peralatan untuk mangsa supaya dapat bertahan sementara pasukan menyelamat teruskan kerja menggali.

Kalau tengok dalam filem, surat khabar dan majalah pun dihantar kepada mangsa yang terperangkap supaya mereka tidak bosan dibawah sana. Surat dari ahli keluarga turut dikirim kepada mangsa supaya mangsa dapat menunggu dengan sabar. Tiga kumpulan profesional bersama peralatan dan mesin iaitu dari Australia, kerjasama Chile-Amerika dan dari Kanada memulakan kerja penggalian dipermukaan lombong.

Disebabkan struktur lombong yang tidak stabil, kedalaman yang maksimum dan batuan keras dibahagian tengah lombong, alat menggali banyak kali tersasar dari laluan yang sepatutnya dan tidak sampai pada tempat mangsa terperangkap.

Setelah beberapa kali percubaan, penggalian itu akhirnya berjaya dan sampai pada tempat mangsa terperangkap. Satu laluan seperti terowong bersaiz tujuh inci itu dibentuk untuk membawa semua mangsa keluar.

Satu kapsul yang dinamakan ‘ The Phoenix’ digunakan untuk membawa seorang demi seorang mangsa itu keluar dari dasar lombong. Lebih kurang 20 minit diperlukan untuk kapsul itu sampai dari dasar lombong ke permukaan. Idea asal untuk menggunakan dua kapsul untuk sekali tidak berhasil kerana terlalu berat dan beberapa masalah lain.

Kapsul The Phoenix dibina oleh jurutera Tentera Laut Chile dengan bantuan jurutera NASA. Ia turut dilengkapi dengan alat bantuan penafasan, kamera untuk pemerhatian dan alat membaca degupan jantung.

Seorang demi seorang berjaya dibawa keluar sehinggalah Urzua selaku orang terakhir keluar dari dasar lombong itu. Hari ini, satu tugu peringatan telah dibina pada tapak lombong ini sebagai tanda mengingati kejadian ini.

Rujukan:

Peter Hutchison, Bonnie Malkin and Andy Bloxham. (2010). Chile miners rescue: as it happened. The

Kraul, Chris dan Poblete, Jorge. (2018).  Once trapped underground themselves, Chilean miners have some advice for the Thai boys stuck in a cave. La Times.

Flores, Rosa and Rozsa, Micheal(2015). What you might not know about the Chilean mine rescue. CNN.


Bagaimana Flamethrower Dicipta?

Dalam setiap pep3r4ngan, ada saja s3nj4ta pelik yang digunakan sama ada untuk mengh4pvskan musuh atau melemahkan moral mereka. Dalam kes ini, penyembur api menjadi pilihan dalam beberapa teater pep3r4ngan moden dari P3r4ng Dunia Pertama (WWI) hinggalah P3r4ng Vietnam. Jadi, bagaimana penyembur sebegini menjadi s3nj4ta yang digeruni di medan t3mpvr?

Sejak permulaan tamadun manusia, api bukan sekadar digunakan untuk memasak dan memanaskan badan. Malah, ia juga digunakan sebagai alat mempertahankan diri sama ada daripada binatang bvas atau manusia lain yang berniat jahat. Begitupun, api amat sukar dikawal lebih-lebih lagi sekiranya ia marak sekaligus menjadikannya tidak berguna di medan t3mpvr.

Cubaan manusia menukar api sebagai s3nj4ta efektif terbukti dalam sejarah menerusi pengenalan Api Yunani yang digunakan oleh Empayar Rom Timur atau Byzantine. Mana-mana kuasa besar yang berhajatkan Constantinople ketika itu harus berdepan dengan s3nj4ta ini jika mahu menakluknya. Tetapi dalam kebanyakan masa, Api Yunani sentiasa mengecewakan mana-mana kerajaan termasuk kerajaan Bani Umayyah.

Resepi pembuatannya tidak pernah diketahui sehingga hari ini dan mencetuskan perdebatan dalam kalangan para pengkaji. Antara komponen bahan yang dicadangkan ialah potasium nitrat, sulfur, nafta, resin, kapur tohor dan bahan l3tvpan. Yang pasti, proses pembuatannya amat renyah dan merb4haya kerana berpotensi mencetuskan keb4k4ran.

Api Yunani digunakan bukan saja dalam bentuk semburan api tetapi dalam bentuk objek yang dibaling terhadap pihak mvsuh. Ini sekaligus menjadikan versi mudah api ini sebagai versi terawal b0m tangan moden. S3nj4ta ini dikatakan dihasilkan pada abad ketujuh Masihi dan membantu pihak Rom Timur menepis semua s3r4ngan mvsuh termasuk kerajaan Bani Umayyah. Malah, ia dianggap sebagai salah satu rahsia negara yang tidak boleh ditukar atau dibeli.

Kerajaan Bani Umayyah melancarkan ekspedisi penaklukan Constantinople sebanyak dua kali iaitu semasa era Muawiyah bin Abi Sufian r.a dan Sulaiman bin Abdul Malik. Namun begitu, kedua-dua operasi berakhir dengan kegagalan gara-gara Api Yunani. Dalam kes Sulaiman, operasi tersebut memakan kos yang besar dan mengakibatkan kerajaan menanggung hutang yang besar.

Oleh sebab itulah, selepas kemangkatan Sulaiman, Umar bin Abdul Aziz memberi fokus kepada pembinaan semula kedudukan fiskal kewangan negara dan memutuskan untuk menghentikan sebarang rancangan meny3r4ng Constantinople. Akibat operasi ini juga, ia secara tidak langsung membuka jalan kepada kemunculan pengganti Bani Umayyah iaitu Bani Abbasiyyah. Begitu besarnya impak Api Yunani sehingga berupaya menggoncang takhta negara!

Tetapi anehnya, Api Yunani tiba-tiba lenyap dari medan t3mpvr pada abad ke-13 tanpa sebarang sebab. Bagi ramai pengkaji, mereka boleh menelah sebabnya ialah Penjarahan Constantinople pada tahun 1204. Penjarahan ini tercetus apabila Maharaja Alexios IV yang pro-t3nt3ra Salib digulingkan dan dihukum m4t1 serta keengganan mereka berunding dengan pengganti baginda, Alexios V Doukas.

Penjarahan ini bukan saja mengakibatkan banyak aset dan artifak berharga hilang atau dimvsnahkan. Malah, ramai orang awam terbvnvh termasuk 2,000 orang Yunani. Memandangkan ia dikelaskan sebagai rahsia negara, resepi Api Yunani tidak boleh diserahkan kepada sesiapa sekaligus menyaksikan rahsia api ini dibawa ke negeri cacing bersama. Ketiadaan Api Yunani turut membuka jalan kepada kejatuhan Constantinople kepada angkatan Mehmed I pada Mei 1453.

Walaupun Api Yunani pupus bersama para pembuatnya, idea api terkawal sentiasa menarik perhatian manusia termasuk pada era moden. Bertahun-tahun sebelum WWI, saintis Jerman Richard Fiedler memperkenalkan konsep Flammenwerfer di mana api boleh disembur dan dibawa oleh seorang t3nt3ra. Jika digunakan, Flammerwerfer berupaya menyembur minyak berapi sejauh 20 kaki.

Dan parit-parit Medan Barat menjadi saksi kepada penggunaan s3nj4ta baru ini. Dua versi iaitu versi padat (berkemungkinan versi yang boleh dibawa) dan versi besar (jarak semburan lebih jauh) digunakan di Verdun terhadap t3nt3ra Perancis pada awal tahun 1915. Ini disusuli penggunaan Flammenwerfer ke atas t3nt3ra British pada musim panas 1915 sekaligus menyakinkan kepimpinan Jerman menggunakannya untuk baki tempoh pep3r4ngan.

Selepas WWI, Britain dan Amerika Syarikat mula membangunkan penyembur api yang menggunakan napalm sebagai bahan b4k4rnya. Napalm digunakan kerana ia berupaya meningkatkan kehangatan api semasa ia disembur. S3nj4ta ini digunakan dengan efektif oleh t3nt3ra AS semasa P3r4ng Dunia Kedua (WWII) terutama di Teater Pasifik terhadap bunker-bunker dan gua-gua yang digunakan t3nt3ra Jepun sebagai tempat persembunyian.

Di sebalik imejnya yang menggerunkan pihak lawan, penyembur api moden tidak terlepas daripada mempunyai kelemahan. Pertama, ia amat berat untuk dibawa sekaligus mengehadkan pergerakan mana-mana t3nt3ra yang membawanya dan menjadi sasaran mudah pihak mvsuh. Jika dit3mb4k, ia boleh mengakibatkan mana-mana individu yang terkena gas s3nj4ta ini terb4k4r.

Kedua, ia hanya boleh digunakan untuk tempoh masa yang sedikit atau lebih tepat 20 hingga 30 saat. Selepas ia habis digunakan, ia dianggap liabiliti kerana si pengguna harus membawanya walaupun ia tidak lagi digunakan.

Semasa P3r4ng Vietnam, ia menjadi mimpi ngeri t3nt3ra Vietcong kerana boleh menjatuhkan moral mereka dan memvsnahkan semua bentuk halangan yang sukar ditempuh. Malangnya bagi pihak AS, ada satu perkara yang menyebabkan penggunaan s3nj4ta ini dilarang di Vietnam iaitu Napalm Girl.

Napalm Girl merujuk kepada imej seorang kanak-kanak perempuan Vietnam berusia sembilan tahun berlari menyelamatkan diri dalam keadaan tanpa seurat benang selepas kawasan perkampungannya dis3r4ng oleh unit penyembur api t3nt3ra AS. Imej ikonik yang diambil oleh Nick Ut untuk Associated Press itu kemudiannya diiktiraf menerusi anugerah Hadiah Pulitzer 1972.

Sejak kontroversi tersebut, Jabatan Pertahanan AS mengeluarkan arahan menghentikan penggunaan alat tersebut di medan t3mpvr pada tahun 1978. Begitupun, ia sebenarnya tidak pernah diharamkan mengikut konvensyen undang-undang antarabangsa tetapi penggunaannya dilarang mengikut Protokol III Konvensyen S3nj4ta Konvensional Tertentu PBB.

Di AS, pemilikan penyembur api secara persendirian tidak dilarang mengikut undang-undang persekutuan dan dibenarkan di 48 negeri kecuali di Maryland dan California. Sementara di Britain pula, mana-mana individu yang memiliki penyembur api merupakan satu kesalahan di bawah Akta S3nj4ta Api 1968 dan boleh dihukum p3nj4ra selama 10 tahun.

Begitupun, semua ini tidak menghalang sektor swasta daripada menjual s3nj4ta ini di pasaran termasuk CEO Tesla Inc, Elon Musk. Menerusi syarikatnya The Boring Company, Musk menghasilkan dan menjual penyembur api di pasaran dengan 20,000 unit berjaya dijual.


Senjata Kimia Sudah Wujud Sejak Zaman Purba

Ramai orang menyangka penggunaan senjata kimia hanya berlaku semasa Perang Dunia Pertama (WWI). Konflik tersebut menyaksikan pelbagai senjata kimia diperkenalkan seperti gas pemedih mata, gas mustard dan gas fosgen. Tetapi hakikatnya, senjata kimia sudah lama diketahui oleh manusiawi sejak zaman antikuiti lagi.

Antara rujukan terawal penggunaan senjata kimia ialah mitos Heracles/Hercules. Mitos itu menyebut protagonis Heracles/Hercules merendam anak panah dalam darah Hydra bagi menjadikan ia beracun. Panah beracun turut disebut Homer dalam dua karya epiknya, Iliad dan Odyssey serta dua kisah epik India, Ramayana dan Mahabharata.

Di China pula, terdapat catatan bagaimana menghasilkan gas beracun bagi mempertahankan sesebuah kota semasa dikepung pihak musuh. Menerusi resepi yang dikatakan bertarikh sejauh 1000 SM itu, gas beracun dihasilkan dengan cara membakar bola mustard atau sayur-sayuran beracun sebelum dipam dalam terowong yang digali pihak musuh menggunakan belos.

Di Barat, idea gas beracun mula digunakan semasa Perang Peloponnesian yang berlaku sekitar abad kelima SM. Dalam satu pertempuran antara pihak Sparta dengan Athens, mereka menghasilkan campuran kayu, sulfur dan pic sebelum ia dibakar di bawah dinding kubu pihak musuh. Campuran yang dibakar menghasilkan gas toksik yang melemahkan pihak musuh dan membantu pihak Sparta menakluk sesebuah kubu tanpa sebarang tentangan.

Konflik Rom dan Parsi yang berpanjangan mengakibatkan banyak anekdot menarik tentang taktik peperangan kedua-dua pihak. Pada 189 SM, orang Yunani membakar bulu ayam pada pintu masuk terowong pengepungan yang dibuat pihak Rom. Dari situ, mereka menggunakan belos untuk mengepam gas beracun ke arah tempat persembunyian pihak musuh.

Salah satu tempat yang menjadi saksi penggunaan senjata kimia era antikuiti ialah Dura-Europos, Syria yang terletak di tebing Sungai Euphrates. Dura-Europos merupakan sebuah kota Rom lama yang ditakluk pihak Parsi pada abad ketiga Masihi. Ia kemudiannya diekskavasi sekitar 1920-an dan 1930-an oleh pakar-pakar arkeologi dari Perancis dan Amerika Syarikat.

Antara penemuan mereka ialah dua terowong bawah tanah yang diusahakan pihak Rom dan Parsi semasa pengepungan ke atas Dura-Europos. Selain itu, mereka turut menemui timbunan 19 mayat tentera Rom dan seorang tentera Parsi.

Pada awalnya, mereka menyangka pertempuran sengit berlaku dalam terowong dengan pihak Parsi berjaya mengalahkan mereka. Setelah itu, pihak Parsi membakar terowong pihak Rom berdasarkan penemuan bitumen dan kristal sulfur dalam terowong tersebut.

Tetapi anggapan ini ditolak hasil analisis baru pakar arkeologi Dr Simon James dari Universiti Leicester pada 2009. Beliau percaya penemuan kristal sulfur dan bitumen menunjukkan ia sebenarnya bentuk terawal senjata kimia yang digunakan pihak Parsi terhadap Rom. Apabila kedua-duanya dicampur ke dalam api, ia menjadi gas beracun dan bila dihela oleh tentera Rom, ia bertukar menjadi asid sulfurik.

Sebaik itu berlaku, tentera Rom yang terhidu akan mati dalam beberapa minit. Ini terjadi apabila pihak Rom menggali terowong dan masuk ke bahagian terowong yang digali pihak Parsi. Tentera Parsi yang mati itu berkemungkinan menjadi mangsa senjatanya sendiri. Selepas terowong dibersihkan dan disahkan selamat, mayat-mayat ditimbun sebagai dinding terowong mereka sebelum ia dimusnahkan.

Menjelang Zaman Pertengahan, lebih banyak catatan tentang senjata kimia ditemui. Semasa pemerintahan Raja Henry III (1216 – 1272) England, armada laut kerajaan itu berjaya menumpaskan serangan armada laut Perancis. Ini dicapai dengan menggunakan kapur tohor yang ditembak dari meriam pendek/mortar. Akibatnya, pihak musuh yang terkena kapur tohor menjadi buta dan tidak dapat mempertahankan diri mereka.

Pada abad ke-15, Leonardo da Vinci mencadangkan campuran serbuk sulfida, arsenik dan verdigris sebagai senjata kimia. Beliau melihat senjata ini berupaya membunuh pihak musuh kerana menjejaskan keupayaannya untuk bernafas. Walaupun resepi ini tidak diketahui digunakan di medan perang atau tidak, ini menunjukkan pemikiran da Vinci yang jauh ke hadapan – seolah-olah mengetahui senjata kimia bakal digunakan pada masa hadapan.

Hanya selepas Revolusi Perindustrian pada abad ke-19, barulah idea senjata kimia secara besar-besaran direalisasikan. Dengan kemajuan dalam bidang kimia, pelbagai senjata kimia dibangunkan untuk tujuan membunuh dan mencederakan ramai orang.

Namun begitu, imej tentera yang cedera atau mati akibat senjata kimia membuatkan ramai orang merasakan ia patut diharamkan. Lantas, pada tahun 1990-an, Konvensyen Senjata Kimia (CWC) diperkenalkan. Menerusi konvensyen ini, senjata kimia tidak boleh disimpan, dikilangkan, dibangunkan, dipindahkan atau digunakan secara besar-besaran kecuali untuk tujuan terhad seperti perubatan dan farmaseutikal.

Terdapat 193 negara yang telah menerima dan menguatkuasakan CWC. Hanya tiga negara iaitu Mesir, Korea Utara dan Sudan Selatan sahaja yang belum menyertai konvensyen berkenaan. Sementara Israel telah menerima CWC tetapi tiada cadangan untuk menguatkuasakan semua peraturan yang dinyatakan.

RUJUKAN

Mingren, W. (2022, 20 Mac). 1,700-Year-Old Evidence of Chemical Warfare. Ancient-Origins.

Sumber gambar: Yale University Art Gallery/Dura-Europos Collection


Imbangan Kuasa Di Teluk Parsi

Di zaman hipster, orang lebih suka lukisan dari tulisan.

So, inilah cerita Saudi-Qatar dalam bentuk infografik.

Korang tak payah pening pasal Sunni Syiah Salafi Ikhwan dahulu. Benda paling asas dalam hubungan antarabangsa ialah kuasa. Kalau kuasa tak dapat menerangkan apa yang berlaku, baru kita cerita benda lain.

Hubungan antara negara stabil sekiranya wujud keseimbangan kuasa (balance of power). Kuasa antara dua negara seimbang kalau kuasa setara. Kalau berlaku ketidaksembingan kuasa (imbalance of power), pihak yang lemah akan rasa terancam.

Kalau rasa terancam, maka negara-negara yang lebih lemah akan bergabung, sebagai langkah imbangan kuasa (balancing).

GCC ditubuhkan pada tahun 1981 untuk mengimbang kuasa Iran. Saudi nak gabungkan kuasa negara-negara Teluk untuk membendung Iran yang semakin memberi ancaman di bawah Khomeini.

Nak faham kedinamikan imbangan kuasa di Teluk Parsi ini, cuba bayangkan sebuah dacing. Ya, dacing.

Di atas kedua-dua belah dacing terdapat beberapa biji bola yang berbeza saiz. Bola besar mewakili negara kuasa besar, bola kecil mewakili negara kuasa kecil. Sebelah sini GCC. Sebelah situ Iran.

Kalau dua-dua belah sama berat, itu namanya seimbang; kalau sebelah lebih berat, itu namanya tidak seimbang.

External players di luar Teluk Parsi juga memainkan peranan sebagai pemberat. Katakan Iran bergabung dengan Rusia, tentu Saudi dan geng akan bergabung dengan Amerika sebagai counter, kalau tidak habis dacing itu condong ke Iran.

Sebelum ada GCC, Iran lebih kuat dari Saudi. Selepas ada GCC, Saudi dapat mengimbangi Iran. Kalau ada keseimbangan kuasa maka kuranglah bergaduh. Itu keadaan semasa 1990-an. Saudi dan Iran walaupun menyampah tengok satu sama lain, tapi keadaan masa itu tak seteruk sekarang.

Tapi dalam GCC itu pulak berlaku ketidakseimbangan. Saudi (bola paling besar dalam GCC) seolah-olah dominan dalam GCC. Itu yang Qatar tak mau.

Maka Qatar mula mengimbang kuasa Saudi. Qatar mula menjalin hubungan dengan external players untuk meningkatkan kekuatannya. Itu sebab Qatar mula project power melalui Al-Jazeera. Itu sebab Qatar menyokong Ikhwan. Itu sebab Qatar kamcing dengan Turki.

Memasuki 2011, Arab Spring melanda dunia Arab. Qatar mengambil kesempatan menaikkan Ikhwan di negara yang bergolak. Saudi tak suka. Yang lebih teruk, Iran pun mengambil kesempatan ke atas Arab Spring, di Syria dan di Yaman.

Jadi, berlaku ketidakseimbangan kuasa dalam dan luar GCC. Dacing itu seolah-olah condong ke arah Iran. Jadi Saudi mahu mengetatkan hubungan GCC jadi sebuah pakatan rasmi. Qatar kurang setuju. Qatar mahu dasar luar yang fleksibel sebab tak mau didominasi oleh Saudi dalam GCC. Paling setia dengan Saudi hanya Bahrain dan UAE.

Yang Saudi paling tak dapat terima, Qatar mahu berbaik dengan Iran. Enough is enough. Trump datang tepat pada masanya. Jadi Saudi boleh cantas Qatar, Syiah dan Ikhwan sekali gus. Masukkan Al-Sisi sekali, sebab dia pun mau cantas Ikhwan.

Maka berlakulah drama.

Qatar ialah sebuah negara kecil berkuasa sederhana yang tersepit di antara Saudi dan Iran. Qatar terpaksa membayar harga yang tinggi mengamalkan dasar luar pragmatik untuk melindungi kebebasannya.

Kan senang cerita. Apasal korang pening sangat dengan Sunni Syiah Wahabi semua tu?

Nak faham imbangan kuasa, korang wajib khatam 4 kitab ni:
Hans Morgenthau (1948) Politics Among Nations
Kenneth Waltz (1979) The Theory of International Politics
John Mearsheimer (2001) The Tragedy of Great Power Politics
Barry Buzan & Ole Waever (2003) Regions and Powers

Nak faham imbangan kuasa di Timur Tengah silalah kaji:
Alan Taylor (1982) The Arab Balance of Power
Frederic Wehrey (2010) The Iraq Effect: The Middle East After the Iraq War

Nak faham kenapa Qatar menyokong Ikhwan silalah baca:

David Roberts (2014) Qatar, the Ikhwan, and the Transnational Relations in the Gulf